amanoisuno/poet huggingface dataset:
贈游子信  其一 曾丰
可言詩已矣，多學識之與。牛尾繄經始，羊腸殆緒餘。江山開闢後，情性渾成初。機械相融處，真成可起予。
贈游子信  其二 曾丰
孰是文之用，茲其道所藏。典謨書渾渾，晁董策洋洋。唐宋建長策，韓歐蹈大方。過庭詩禮次，歸更議其將。
乙丑十一月十一日决獄次日迎帥舟中賦二詩首呈吳司理  其一 曾丰
滯舟推若泥，逆水去如還。已歷三辰次，纔行十里間。千斯吾命薄，獨爾破天慳。所頼聖賢事，其初不厭艱。
乙丑十一月十一日决獄次日迎帥舟中賦二詩首呈吳司理  其二 曾丰
年老未歸老，旬休那得休。將迎金屋客，方便石門遊。白浪海之怒，玄雲天也愁。詩情不關性，正爾自夷猶。
復用前韻呈黄教授  其一 曾丰
程子軻而下，韓公漢以還。彼非孤所上，人莫奪其間。死後虛名滿，生前實效慳。始吾謀向背，其决不勝艱。
復用前韻呈黄教授  其二 曾丰
有底杜陵語，不驚人不休。筆端非外鑠，胸次有天遊。自發人三嘆，而銷我四愁。忘其舒若疾，何適不猶猶。
韓尚書南澗公之從弟德文爲東廣常平上幕丙寅八月上旬護印迎新使長李監丞先五日會客于翼然亭余與焉賦三詩  其一 曾丰
西清人表表，南澗跡陳陳。麟筆可無託，鴈行猶有人。姓名知子舊，聞見與吾新。自分寧攻苦，相期勿抗塵。
韓尚書南澗公之從弟德文爲東廣常平上幕丙寅八月上旬護印迎新使長李監丞先五日會客于翼然亭余與焉賦三詩  其二 曾丰
白露一旬後，秋分三日前。幕中餘暇日，城上肆華筵。卓立參天木，橫陳撲地烟。主人非獨答，客筆不如椽。
韓尚書南澗公之從弟德文爲東廣常平上幕丙寅八月上旬護印迎新使長李監丞先五日會客于翼然亭余與焉賦三詩  其三 曾丰
山鄉仍水國，玉露更金風。置印龜䶲上，揚鞭馬首東。勤渠蓮幕客，款曲綉衣翁。言我坐詩累，至今依舊窮。
公餘野立 曾丰
文書聊却掃，耳目且恢張。海大水歸往，山深雲退藏。春雷溫也厲，晦月闇而章。萬象相關處，悠然興味長。
贈顧君美 曾丰
三命孰如李，五星誰似袁。目前談者衆，足下悟其玄。歸養老和病，看耕田與園。他無可推步，君往扣侯門。
挽孺人雷氏 曾丰
箕帚當人室，繅紉起我家。所羞轑釜爾，其憚下機邪。剪髻戶盈屨，斷絲書滿車。天何奪之速，不待服褕霞。
挽廬陵葛孝子母夫人 曾丰
笄珥初歸室，繅紉共起家。清風依玉樹，和氣茁蘭芽。送子歸黄壤，收名入白華。大書彤史上，誰謂過于夸。
挽王誠夫母夫人 曾丰
雍雍瑟配琴，詩禮五青衿。四舉一門事，三遷平日心。桂枝方日長，萱草已春深。咫尺青山裏，蕭然隔古今。
挽宜人李氏  其一 曾丰
養成中饋德，留與後人言。翰墨其餘事，詩書蓋上根。不徒爲大母，猶復見曾孫。蕭瑟堂前意，青葱雨後萱。
挽宜人李氏  其二 曾丰
僧戒阿誰受，法儀何處迎。兩回經夢境，三歎悟人生。食已難爲强，衣猶不憚更。得非禪力重，去住自由情。
挽上官茂叔 曾丰
讀書初有激，知命復何營。熊掌酒中趣，鴻毛身後名。山川揫寶氣，學校戛金聲。老驥隨駒逝，若爲泉下情。
有悼 曾丰
苧麻功敏裕，蘋藻意精忱。和氣分珠樹，悲聲寄藁砧。一天無後望，三紀有初心。后土相知處，千秋墓草深。
挽張郴州  其一 曾丰
輕甘相潤澤，清苦自磨磋。數矣充周賦，優哉中漢科。上分之左竹，公付以南柯。天不憗遺意，其如人望何。
挽張郴州  其二 曾丰
四海鄭元樞，三朝范石湖。利光騰鶚表，自足濟鵬圖。芝檢豈欺我，朱轓何負余。幸而廉吏傳，名與泰山俱。
挽張郴州  其三 曾丰
永平稱善狀，長樂沸廉聲。孝史行于世，尚書薦以名。匪朝金馬去，有頃玉樓成。不是文星墜，文星復太清。
挽張郴州  其四 曾丰
鴻漸南中掾，鶑喬西外丞。華途于此奮，厄算廼吾乘。妙學家傳鉢，殊科世續燈。茲其有以死，名死實何曾。
挽饒伯餘室氏曾夫人  其一 曾丰
歸相起家翁，繅紉奮婦庸。初心光四教，末願滿三從。已已谿毛薦，行行馬鬣封。斷機遲後效，黄紙賁青松。
挽饒伯餘室氏曾夫人  其二 曾丰
始託得其地，中傷乖所天。心猶持七戒，教不廢三遷。大本中孚卦，繁文內則篇。區區彤史筆，未足遠其傳。
賦梅  其一 曾丰
萬物叢中要獨行，榮枯不愛與時爭。翛翛水性雲情重，栩栩仙風道骨輕。飯顆一時工部瘦，首陽千古伯夷清。未言鼎鼐功猶在，雖竟無功也有名。
賦梅  其二 曾丰
作意偷春破隊行，橫翔捷出不容爭。窗前納月神光白，水上乘風縠漏輕。違物行歸廉士潔，傲時身中聖人清。賞音不遇林和靖，也是花經第一名。
賦梅  其三 曾丰
素妃勇作探春行，紅紫躊躇不及爭。萬物莫移天性淡，一毫無累世緣輕。雪霜得伴成三白，松竹爲羣免獨清。中壓羣芳外相混，有名常處以無名。
晨霜客路 曾丰
卧駭窗紗已報明，籃輿札札破霜行。踏開凍淖瓊漿溜，摇動凝梢玉屑傾。山色喜人猶念舊，鳥聲冤客不留情。從今得檄莫嫌出，後集詩猶編未成。
題盤古山  其一 曾丰
太初盤古造乾坤，鬼力神筋擘混元。妙果雖圓心不有，凡身已蛻跡獨存。女媧石带補天色，波利巖餘飛錫痕。想與南安白衣老，三生元是一精魂。
題盤古山  其二 曾丰
清風撲袂冷颼颼，吹到盤山最上頭。石室少開嫌俗看，蓮花時落任僧收。銅人閲世幾寒暑，木客嘲風誰唱酬。故老相傳半疑信，粥盂茶碗慰吾遊。
會昌勸農 曾丰
官不勸農農亦耕，詔書那可廢常行。烟霞自避旌旗色，魚鳥相疑金鼓聲。蝶急豈遑追夢覺，鳩閑猶强管陰晴。忙中偷得須臾暇，聊借江山答太平。
隆興貢院彭國壽以詩見示次韻奉酬 曾丰
共閲文場幸小休，燕齋還我舊天遊。青燈影裏消除夜，黄菊杯中漸送秋。此念在家身在客，吾行非去坐非留。諸公往往離懷惡，曾悟乘流過坎不。
簡隠居陳公儔伯英 曾丰
士人臭味自薰蘭，一度相逢一破顔。隨牒抗塵吾著急，弄花踏月子偷閑。熟眠無夢到槐國，佯醉有人扶玉山。李杜吟魂已長往，興來時以筆追還。
會昌小峴亭有碑侍郎陸公作也今通守蓋公之孫迺發家傳爲南齋宴坐之計敬酬見教 曾丰
小峴豐碑大陸書，摩挲蠆尾掃龜趺。機雲宗派公家是，晉宋文章此外無。方被春牽時夢草，豈爲秋動輒思鱸。行藏俱不達情性，在在江山聽指呼。
上魏太守壽 曾丰
臘雪紛紛天散花，餘清不但茁梅芽。更添西漢賢良種，聊振中興宰相家。雙手幸猶堪活國，百年元不在餐霞。壽隨名勒南山石，石可磨礱壽莫涯。
登滕王閣 曾丰
落霞未厭我來頻，一度來觀一度新。出沒無時鷗弄暖，飛鳴不禁鵲思春。物華幾換江如故，沙界常空世自塵。料得西山仙隠輩，且憐且笑倚欄人。
江路見梅懷泉臺留主管王提幹 曾丰
强號梅爲自在春，淡粧貴不失天真。園林爛熳空多事，籬落伶俜倒出塵。無竹無松自風韻，得江得月更精神。清高惟雪可相配，次有冰臺兩玉人。
甲辰冬辭塚赴官寄曾鼎臣 曾丰
過家來上塚頭山，禽鳥歡呼勞我還。石礙猶前溪水勇，風吹不動嶺雲頑。菅茆尚向燒邊翠，鬚鬢偏從鑷處斑。吾坐奔馳累如許，此詩不分魯齋閑。
買舟赴廣至太和逢迓吏 曾丰
只被饑寒兩字催，輒輕洶湧易崔嵬。篙師方借北風去，驛使忽將南信來。鍾鼎孰非相邂逅，江山何惜且徘徊。松風蘿月良收拾，猶勝垂囊將手回。
入廣至贛雪霽天朗聊舒耳目 曾丰
數自離家今幾程，半風半雨半陰晴。白雲故作關愁色，烏鵲爭爲報喜聲。來耗得梅偷傳送，去途惟柳管將迎。囊中少带江西雪，見說五羊烟瘴輕。
赴廣過贛呈留主管王提幹 曾丰
世味不分甘與苦，吾年未老已先嘗。爐邊醉後暖生睡，雪裏饑餘寒欲僵。出處任緣常夢好，陸沉隨分自心凉。經過少敘江山舊，魚鳥多情尚未忘。
南康黎蔡昆仲四君子隆興乾道間與余爲廬陵郡庠同舍淳熙乙巳之元日余赴廣東漕屬道出南康敬賦一詩書兩通分遺之 曾丰
轉徙廬陵邂逅間，青燈相照稔相看。那知文社春隨冷，未放交盟血便寒。腰强豈猶便歛板，手閒何不試彈冠。山巖倘久奇文塞，我辦工夫續子殘。
爲廣東解嘲 曾丰
曲江而下水多石，大庾以南山半茅。相國猶餘心裏印，祖師更剩杖頭包。依稀舜樂宜人聽，零落韓文任客抄。氣候太偏風土惡，今詩聊解古人嘲。
五羊中秋熱未艾 曾丰
火氣之餘金氣乘，嶺南寒暑獨無憑。雖非滷地亦卑溫，不必梅天皆鬰蒸。椰子簟凉膚起粟，荔枝膏冷齒生冰。休言惡地欠霜雪，似爲貧家省絮繒。
南海祠東海中有小山可著屋 曾丰
海裏山巔著數椽，舂容仰止已翛然。仙家自我有方丈，沙界從今無大干。萬物長春天不夜，清風莫逆月忘年。神遊不制夢回興，未了君臣父子緣。
宿南海神祠東廊候月烹茶次聞雷 曾丰
祠宇眈眈海岸頭，况逢冷夜更清秋。風前塵外笛三弄，飯後月中茶一甌。借我孤舟隨水住，乘時一棹與天浮。舊談八月流槎事，豈料予來傍女牛。
戊戌與彭元忠相別于安城丙午皆爲東廣幕屬遂獲再集 曾丰
同郡同年五弟兄，兩人猶幸竊餘生。要閑莫苦追名路，得健休冤落選坑。一別九年頭半白，三城重見眼增明。相從詩酒莫相舍，分散何時又合并。
登浴日堂 曾丰
五更起望大洋東，遠水摇蒼日湧紅。暘谷初開羣蟄起，咸池一洗萬塵空。頓令穢濁河沙界，都入光明寶藏中。事了不知功小大，列仙誰是狄梁公。
四月二十七日登靈洲閣明日前迓新漕回首望閣賦長韻寄堂頭僧 曾丰
昨日我登山閣上，前村人落世塵中。今還望望尋村去，復覺區區與世同。眼界那分清與濁，心機已破礙爲通。撙齋寄語靈洲老，莫向空邊更說空。
昨與余遊如陳廣元張壽卿江伯紀陳通卿皆上計矣獨鄒用之鄧繼高困阨况今相去愈遠焉緬我懷因成兩詩各書一通寄之  其一 曾丰
枕中肘後爲渠空，效驗如何小不同。失馬安知非後福，獲麟未必不終窮。紀昌已費二年學，造父猶爭三日功。了却酸辛殘事業，從教運塞與時通。
昨與余遊如陳廣元張壽卿江伯紀陳通卿皆上計矣獨鄒用之鄧繼高困阨况今相去愈遠焉緬我懷因成兩詩各書一通寄之  其二 曾丰
章貢三年兩到休，况今又落最南州。思歸梅嶺不相夢，惜別葛溪猶漲愁。子爲坐窮知理道，吾從遭病憶交遊。明年肯爲槐花出，來看海瀕天盡頭。
同官醵呈林簽判 曾丰
廣南一路逢春早，幕下諸公醵飲遲。莊蝶舞風忙似我，杜鵑啼月怨歸誰。梅兄樊弟風流態，魏后姚王富貴姿。過去那容更追賞，且隨見在醉殘枝。
遊春集未成再賦呈趙司法 曾丰
我來已作一年癡，敢問諸公幾許時。客裏酒杯初到口，風前花片半辭枝。尚餘魏紫姚黄在，安用桃紅李白爲。公事相尋無了日，得閑莫更負春期。
送春 曾丰
春來如柅去如流，遲速乘除不自由。人道朱明陰見迫，我疑紅紫老知收。蜂圍蝶繞爭依戀，燕語鶑啼强挽留。惟有杜鵑却相亮，聲聲勸道好歸休。
和陸倅聞雨之韻 曾丰
白晝雷驅風入城，豔陽天氣太陰生。方看雲墨濃翻汁，俄駭天河倒瀉聲。布穀殷勤休勸客，添丁長大即歸耕。落南少有知音者，且與候蟲相對鳴。
再簡陸倅諸公屢速小醵未成 曾丰
嬉遊那欲食前言，俗事不容人出門。屋上風餘中夜響，津頭水過去年痕。梅無未熟青青子，竹有新生𧥄𧥄孫。白放春歸太空去，哢禽聲裏似啣冤。
陸倅連和三篇見示敬酬其一 曾丰
信筆揮成五七言，敲門豈復作推門。江河自有長流勢，斧鑿俱無未沒痕。雨带客愁橫白帝，風吹閨怨入烏孫。公于樂府有餘思，更爲楊妃賦所冤。
丁未端月南倅率諸同幕遊景秦還至滴水巖南倅諸君賦兩詩爲倡隨例次韻  其一 曾丰
海邊城北最高峯，嶺外浮圖第一宮。落葉掃空春乍至，浮雲捲盡日方中。登高已幸容鄒湛，向暖那應笑郝隆。收拾物華壯歸色，囊中不是去年窮。
丁未端月南倅率諸同幕遊景秦還至滴水巖南倅諸君賦兩詩爲倡隨例次韻  其二 曾丰
拄到烟蘿最上頭，試詢達磨問浮丘。仙人安往佛安在，木葉自沉雲自浮。胸次不堪全汩沒，公餘無廢小嬉遊。杯盤各稱家豐儉，有即莫慳無莫求。
落南二年無人相牽挽詩幾于廢羅子琳跫然至止喜而賦長韻 曾丰
冷落江西香火緣，嶺南人少問吾傳。一行水陸餘千里，兩歲風花僅百篇。句眼竟誰知落處，古囊長是挂閑邊。獿人常試斲泥手，客裏相逢喜欲顛。
余出疏語示陳伯英伯英勉予讀傳燈錄諸書因用羅子琳韻挑伯英要看一轉語 曾丰
學結蒲團禪板緣，黄梅衣鉢問誰傳。彌天北秀經三藏，曠劫南能偈一篇。夢幻固知無起滅，虛空安得有中邊。無人語此聞君至，急著衣裳倒且顛。
陳伯英侍郎子也廣帥辟入幕既至參差帥別思所以處未定間余載酒相過 曾丰
少陵入蜀倚嚴公，捧檄非無米可舂。懶教纖腰舞楊柳，來遊上幕看芙蓉。十連豈吝回青顧，千戶猶疑羨素封。忝是故人恨無力，一樽時復畧從容。
余以檄出陳機宜往西津候別余阻風不得前 曾丰
孺子未來圯水上，遠公已過虎溪頭。佳人密邇不相見，弱水瀰漫那自由。非負酪奴辜玉友，莫誅風伯訟陽侯。明年訪戴留髠日，大白梨花爛熳酬。
至德慶崖下回想松江山 曾丰
江灣一轉一重山，自入江來幾轉灣。檄到如風心倥傯，船行似箭眼斕斑。三場題目那容緩，一切工夫未得閑。夾岸青峯可相約，黄花前後待吾還。
增城丞嘉禾張元輔纔過郡輒去未及款曲已而同校藝晉康  其一 曾丰
易學淵源出義方，緒餘猶作漢文章。名高未急蓬萊島，心遠寧專雁鶩行。紙尾固無勳可策，松間殊有味難忘。諸公論薦休聞早，且候珠璣滿一囊。
增城丞嘉禾張元輔纔過郡輒去未及款曲已而同校藝晉康  其二 曾丰
隨牒相逢瘴海邊，經從不爲小留連。藍田晝短子姑去，彭澤春濃我欲眠。近境曾無携具日，殊鄉却有對床緣。天知道大話長意，借我黄花節以前。
梅  其一 曾丰
太清儲氣置南荒，非我閒生誰足當。瘦可以風饒道骨，白難爲月飽神光。寧教大庾有山色，莫管長安無國香。驛使借令不相外，孤芬未必合羣芳。
梅  其二 曾丰
萬物無先我得春，誰言骨立相之屯。御風栩栩臞仙骨，立雪亭亭苦佛身。不放喬松爲獨行，猶容修竹作同人。彼矜香色自孤者，不道未離香色塵。
梅  其三 曾丰
受命于天已背時，形模骨相歲寒姿。馨香事業清風覺，枯淡生涯皓月知。簷下橫窗誰領畧，溪邊照水自娛嬉。嶺南驛使雖相愛，送入京華豈所宜。
簡寄幼能弟 曾丰
愧無毫髮補于公，老不相饒病見攻。夜雨燈窗清苦後，春風枕席黑甜中。頻餐粥飯長教健，僅活妻兒不管窮。飽計須秔醉須秫，爲吾蚤策買田功。
呈張彥容 曾丰
風月性情狂莫羈，簿書今不放人嬉。舊攻日課歸乾沒，新負時名入坐馳。白雪陽春挑我和，高山流水結誰知。髭髯能美非窮者，恐到窮時莫罪詩。
散步後園 曾丰
簿書不放出公門，飯罷舂容步後園。燕子方歸猶認主，竹君未老已生孫。姚王泣雨淚含怨，望帝啼風聲带冤。新舊兩重公案在，一依詩律與平反。
北歸回首謝庾嶺 曾丰
五羊一住閲三冬，諳盡人情與土風。醫拙市空多藥物，肉平官又少庖工。大寒氣候初中伏，稚子顔容七十翁。天下豈無遊宦處，吾車不復指南中。
自廣歸至南康與蔡承之黎夏卿劉成叟相見 曾丰
轉蓬隨牒入番禺，中土交遊愈見疏。嶺隔不容南至雁，水分無復北來魚。往還一介動千里，終始三年纔兩書。所頼清風與明月，時將吾夢到君廬。
北歸至廬陵過州學前記認舊遊嘆同舍之半不在也 曾丰
久落殊鄉今始回，學門未改舊崔嵬。交遊髭鬢綠成白，齋館簷楹朱上煤。同舍無多登仕路，連年已半入泉臺。閽人怪我面塵土，不道功名心亦灰。
解館歸至永豐繼善伯熊寶臣敦禮昆仲皆化去 曾丰
新自梅關返葛溪，天心不與我心違。市廛城郭依元在，親戚交遊過半非。紙上銜猶仍舊署，腰間带已減初圍。候門童稚倚廬老，幸不空教賦式微。
自廣至永豐呈熊直卿鄒用之鄧繼高 曾丰
斷梗歸從南海邊，絕長補短恰三年。聲音幸未移蠻氣，鬚鬢疑猶带瘴烟。走俗抗塵吾老矣，吟風弄月子超然。鶴袍可著終須脫，鐵硯雖穿請更研。
招董彥文以下十二人小酌道舊 曾丰
鶴髮雞皮十二人，非親非故即比鄰。觥籌交錯情初洽，舌本瀾翻事半陳。父祖艱難猶在耳，兒孫憤悱可書紳。主人未似賓之老，浩嘆何當老似賓。
仲春既晴復雨 曾丰
東君無力破天慳，紅紫遭時得志難。多可幸然風借暖，少恩傷是雨遺寒。云云無謂鶑情沮，僕僕何之蝶意闌。爛賞未酬無慍見，計春之日限猶寬。
晚春告遊人 曾丰
春初弄色取知音，旁午尊前獻孔壬。紫守不堅紅更怯，風來無度雨仍侵。鶑狂猶妄起羞口，蝶老未知求放心。解道不如歸去語，得非知禮識機禽。
江水出峽 曾丰
衢婺徽嚴水固豪，其如所至與山遭。當難進處雖回避，到不平時輒怒號。出峽衝開崖脚闊，迎潮激起浪頭高。乘風終作歸墟去，畧湧三山駕六鰲。
贈相士曾邵 曾丰
在在衣冠滿坐傾，欲從言下得公卿。那知胸次重風鑒，不放舌端輕月評。天地莫能逃氣數，江湖無處掩名聲。鬼神推出中都去，乞與王侯斷死生。
十一月六日雨至次月一日始霽 曾丰
數自初旬至末旬，雨猶末了雪相尋。千山草木收元氣，萬里乾坤入太陰。城郭譙樓吹凍角，郊原驛舍擣寒砧。靜聽年少心須折，幸我已無年少心。
冬行買酒炭自隨 曾丰
大寒已過臘來時，萬物那逃出入機。木葉隨風無顧藉，溪流落石有依歸。炎官後殿排霜氣，玉友前驅挫雪威。寄與來鴻不須怨，離鄉作客未爲非。
歸途值去客 曾丰
歲晚乾坤閉未開，地中方蟄振天雷。山雲已覺成輕出，塞鴈何爲獨遠來。失學齊侯隨馬去，甘爲墨子叱車回。從今行止休多問，有尼安知不有推。
常山道中 曾丰
閩廣江湖人造朝，水行陸出路迢迢。誰知鷗鷺爲高尚，我與江山是久要。多詐青雲猶見誘，少恩白髮不相饒。往哉粗辦老焉計，三徑一丘歸自聊。
再題嚴子陵釣臺 曾丰
四百年間將相誰，豐功偉績竟何歸。生前有望榮招辱，死後無明是反非。麟閣故基爲草鞠，雲臺遺屋與烟飛。桐江自漢至今日，依舊行人指釣磯。
江下望永思陵 曾丰
臣生差晚十餘年，八彩堯眉僅一瞻。鳳出未能前附翼，龍歸不及上攀髯。山頭鑄鼎爐長冷，湖上號弓淚滿霑。漠漠穀林無認處，城陽烟與草相黏。
靈山 曾丰
三過靈山總有緣，曉無逗靄晚無烟。橫眠吳楚中央地，高拄東南半壁天。芝草本爲人所上，水晶猶得氣之偏。山靈還有中原意，更爲時生十數賢。
月巖 曾丰
巖腹刳爲半月形，全功天且不能成。勿嗟圓處便生缺，猶幸晦中堪養明。更朔還多終有望，受虧已久得無盈。願言鍊石補教足，使我衆生眼界平。
登會稽蓬萊閣讀唐宋士大夫詩 曾丰
盤盤矯矯卧龍峯，傑閣崢嶸龍腹中。柱脚下懸危踏軟，簷牙高豁巧銜空。江山互以青相繞，雲霧時翻黑自蒙。物態任呈千百種，倚欄吾自嘯清風。
中都值東廣便馳寄管漕 曾丰
落在京華九陌塵，鏡中無日不眉顰。未論妻子其如母，不奈秋冬况復春。餒食且將蔬作肉，寒炊寧免桂爲薪。餘無可獻逐貧賦，寄與知音舊主人。
過古暨見故人程夢良夢周 曾丰
先德曾同贛上官，六年今始到門闌。寒溫畧敘顔初破，存沒徐詢鼻即酸。可著江山胸磊隗，不遺今古舌瀾翻。弟兄幸是洛中派，一炷爐薰更反觀。
寄廣東提幹田子真 曾丰
初悔投身落海涯，擁車猶幸襲蹤來。畏途機械鹿貙虎，晏歲風霜松竹梅。分首二年眉慣鬰，舉頭千里眼傭開。江山不隔往還夢，一夢醒時悶一回。
甲辰歲與涂漢英別己酉復相過遽告行固小留之 曾丰
轉蓬分首入梅關，千里空餘夢往還。把酒無非酹明月，鳴弦不復鼓高山。匆匆六載重携手，草草三杯一破顔。相聚勿嫌寬數日，天于吾道意常慳。
題李達先靜暉軒 曾丰
瀟灑一區山四圍，朱簾高捲晝陰移。三竿已上其誰報，一線初長也自知。鼓腹曬書春拍拍，蓬頭晞髮暖垂垂。晴窗大得志機趣，渴爵窺盆更不疑。
憩古寺 曾丰
綠繞青圍春一窩，精廬突兀在烟蘿。地容牆壁剩無幾，山視樓臺高不多。馴爵諳知僧自在，吠尨怪見客相過。古音獨幸黄鸝會，挑我風前一再哦。
雨霽宿薦福寺遣問寺僧 曾丰
松筠邀我梵王宮，耳目俱醒骨肉融。風雨收聲禪入寂，烟雲歛色法歸空。出浮漚外不生滅，從浩劫來無異同。問數比丘皆卷舌，舌雖不卷亦無功。
坐貧止挈孥累之半赴義寧 曾丰
半住山西半廣西，一家兩處互憂疑。北音不至雁之扉，南□先回梅所私。橫膝未能忘舐犢，齊眉何必□□□。俸餘一一持竿去，兒女分爲飽暖資。
春夏之交沿途觸目 曾丰
往年休歎去駸駸，只數今年且十旬。稚綠已爭欺旭暑，老紅猶强護畸春。水平似面因風皺，山遠如眉得雨顰。物態到前長是笑，不知物態總關身。
觸目 曾丰
無我那虞物所侵，從教物與我相尋。雲頭翻墨任濃淡，山頂潑藍隨淺深。春色若空疑有著，天工雖巧實無心。可憐杜宇空多淚，更笑黄鸝强好音。
簡寄游稚牧昆仲 曾丰
或許伊川到聖賢，弟兄今又學伊川。會將不二心傳印，還出無雙手續絃。當道書中無大道，後天易外有先天。更思猶合下功處，有一毫遺未大全。
永新道中會曾時仲敘舊 曾丰
數自傾心結友時，幾離還合合還離。三年夜話燈知爾，千里秋懷月鑒之。黄卷孰非歸領會，青雲終不負襟期。相逢有一設不盡，前此區區枉夢思。
至衡陽謁陳提舉國錄君舉  其一 曾丰
邇年前輩又凄凉，吾教他無敢主張。飲食起居歸道德，笑嬉怒駡出文章。南軒間氣初歸嶽，北客道風半落湘。收拾發揮天所屬，公餘不可以它妨。
至衡陽謁陳提舉國錄君舉  其二 曾丰
夜論語罷醉相辭，公尚留中我獨歸。跡似雲泥長落落，心如秋月固依依。淵明久轉非爲是，子夏方從瘦覓肥。邂逅莫孤鎸切望，後期未必不相違。
至衡陽謁提刑范右司東叔同年兄  其一 曾丰
西士無傳不得宗，我公况是有家風。長卿東望輕雲夢，太史南遊小祝融。萬里饑寒民所德，半生辛苦學之功。擴充更卒晚年業，殺等猶爲小蜀公。
至衡陽謁提刑范右司東叔同年兄  其二 曾丰
久別重逢岳麓邊，未遑扣謁已招延。杯盤一笑心相下，風雨三更膝輒前。我愧莫當公過禮，他求無復此同年。年來天厭義風薄，借喫湖南作樣傳。
陳君舉飯余倉司之五峰閣移坐臨簷口占舉似 曾丰
傑閣崢嶸著樹間，門從好色未嘗關。簷前珠箔開平遠，坐上清尊答燕閒。能卷塵心三曲水，欲迷客眼九嶷山。主人胸次俱收拾，筆力雖饒萬象慳。
沿衡陽而下觸目撫懷 曾丰
湖深無敵岳無倫，流峙云胡各駿奔。水守以兼常下下，山□□分固尊尊。蒼梧螻蟻慕虞舜，彭蠡鱣鯨切屈原。吾與大通合爲一，有懷何必問乾坤。
舟至衡陽轉入茶陵 曾丰
來怯南中氣候偏，歸乘不熱不寒天。口防湘濕未安食，身忌粵嵐猶擇眠。山不相高谷水過，天能自不與江連。到前却入江西路，耳目相諳性可便。
望嶽 曾丰
方嶽分爲五太宗，江南崒嵂祝融峰。中天自立如皇極，支嶠相歸若附庸。湖不多浮爲所鎮，斗猶小退避其衡。太高要以卑爲德，七十二君休更封。
遊淡巖  其一 曾丰
混沌誰將竅鑿穿，巨靈留巧與人傳。坎中著脚疑無地，缺處回頭却有天。穴虎將風時出嘯，淵龍挾雨夜歸眠。瑶臺瓊室人難住，佛未來時必是仙。
遊淡巖  其二 曾丰
谽谺萬狀眼中奇，四顧三嘆天下稀。秦帝詔方宣美意，徵君心已悟危機。追隨談姓俱韜晦，邂逅涪翁併發揮。却羨桃源人更會，和名和姓襲鴻飛。
致敬五公祠堂 曾丰
五公稷契益臯夔，朝蹟纔安輒復危。始信君非讎格處，皆緣國是有摇時。高山日矯行人首，喬木時顰故老眉。莫道落南非美事，也多添得永州碑。
舟入平流 曾丰
危機垂跌又平過，宿處捫心幸蓋多。初月曲如鈎倒挂，長江平似鏡新磨。四聽群動詒音寂，中有一禽呼字訛。萬念俱灰眠即熟，終宵無夢入南柯。
興安縣西南石峰秀拔無數 曾丰
天限華夷數十峯，秦王始鑿始相逢。勞民浪闢嶠南國，失德徒成身後胸。楚粵未爭尋丈遠，炎凉無復半分同。賓鴻諱入嚴關去，吾策如今不似鴻。
過嚴關 曾丰
誓不南游今復遊，東西雖異等南州。妻兒累己何人免，行止關天不自由。伏櫪過都從野馬，乘流遇坎任虛舟。嚴關猿鳥休相笑，更過梅關笑却羞。
到義寧自夏至秋不得家書思親謀歸不遂 曾丰
散客强名邑大夫，琴堂餘暇北窗孤。燈前夜雨無寧竹，枕上秋風有戰梧。懸望北音思射雁，滿懷東道夢烹鱸。白雲一望二千里，羞聽林間反哺烏。
方罹殘熱忽值新凉喜而賦反悲秋 曾丰
晴宵如浸晝如蒸，變氣知從激處生。風不相饒乘木敗，火猶自負與金爭。纖阿洗月爲純白，少皞澄天作太清。宋玉所悲吾所喜，長哦聊復發秋聲。
冬夜官舍圍爐傳酒 曾丰
放散衙曹小退安，閉門開架檢書看。簷前月色生寥寂，屋外風聲長隙寒。灰火撥愁頭屢點，燼燈挑喜指頻彈。家人知我飲機動，大白梨花送夜闌。
呈臨桂宰歐陽丈 曾丰
中都倥傯合還離，臆料雲萍不復齊。官下有緣俱嶺表，社中何幸更江西。四民自喜歸摩撫，百嶂相爭入品題。嗟我簿書塵裏坐，來篇疑是辟塵犀。
庚戌長至稚子杓覓詩賦一篇警之 曾丰
芒芒草色木方枯，泱泱乾坤氣又噓。凋歲似吾華髮後，稚陽如子妙齡初。冬寒乍熱宜磨墨，日短初長好讀書。一字未之曾究竟，百年何者是權輿。
深冬積暖乍寒 曾丰
冬令將終尚未霜，伏陰猶强遜愆陽。連旬逗暖日驕放，半夜邀寒風怒張。蟲不開關平引退，木無背本隠歸藏。道消固自有時長，世事那由得汝忙。
冬晴釀霜雪不成 曾丰
一晴初已涉秋殘，晴到深冬興未闌。不雨臨空聊爾濕，無霜元是盛哉寒。出乘氣末羣陰亂，歸抱精風萬物安。深省莫如堅坐是，還家毋更負蒲團。
窮冬逆旅 曾丰
日月隙中容易過，歸期我與歲相蹉。雪霜使氣張湯酷，風日容情下惠和。木葉先凋歸宿早，梅花後發得春多。輿臺不識吾忘物，猶怪鴉鳴慮有他。
送張叔介 曾丰
籍甚江西汝水頭，功名驅作嶺南遊。當機筆易千人陣，得意詩輕萬戶侯。炫晝江山供泛愛，酣冬風雨送牢愁。脚皸莫患無堪軟，四海多情涂柳州。
高德成訪予義寧留久之告歸賦兩長韻  其一 曾丰
經史百家書挂眼，唐虞三代事蟠胸。不孤父祖餘良貴，猶累妻兒一素封。賢者大凡先鉏鋙，貴人强半晚遭逢。况余先慶未曾報，天意初違後必從。
高德成訪予義寧留久之告歸賦兩長韻  其二 曾丰
足輕橫桂易瀟湘，背負唐瓢李賀臧。何者江山非痛快，孰云杖屨是乾忙。馬遷南歷靡遺記，陸賈北歸元儉裝。徒折梅花寄消息，家人眉豈不空黄。
宿上望之桂樓 曾丰
重屋崢嶸據道周，浪行良勸小淹留。星無匿彩天澄夜，雲不遺瑕月粲秋。金氣方張猶重殺，物華已結未多收。老來姑置行藏事，它日其懷獨倚樓。
首夏歸途感物自酌 曾丰
不寒不熱小梅天，千里歸懷正所便。嫩笋觸沙抽犢角，新荷拏水握兒拳。游絲有緒誰紬繹，野繭難繰自裹纏。歡伯疑吾猶著物，殷勤送至汗漫邊。
涉夏歸途 曾丰
一意貪歸百事忘，其如耳目觸吾旁。女桑醉日多相靡，孫竹驕風半自强。螻蟈無稽言語泛，蜻蜓罔念性情狂。鳲鳩占盡世間拙，未害云爲蹈大方。
至沙溪拜六一先生墓 曾丰
文章事業宋名臣，潁上輕投未老身。葛水衣冠凄欲斷，沙溪泉石鬰空陳。高山踞視廢興事，喬木坐邀來往人。碑未失真公手澤，中餘廊廟舊精神。
讀六一先生碑亭記 曾丰
六一先生自不磨，太丘興卜植僵多。牛羊莫犯墓塋者，風雨其如阡表何。器識誰能三世合，規摹可復百年過。豐碑幸出老彭手，讀罷寧容不一哦。
太白山西隠寺木犀 曾丰
族出于仙住傍僧，羞爲春事與時爭。長專太白山涵潤，獨淹中秋月滲清。色染真空如自失，香熏正覺若相成。靈雲有幸相遭遇，不要桃花作證明。
社前雷雨連旬 曾丰
社到如今已有涯，陰罅陽隙卒乘之。風雷撼夜何相激，桃李催春不自支。鴻狃猶寒忘去計，燕疑未暖爽來期。杜鵑毋怨鶑毋喜，春早春遲自有時。
題疏山一覽亭 曾丰
孤絕招邀杜道過，支筇不足更捫蘿。旁無斷岸乾坤大，上有餘天日月多。道限與空歸不二，色塵隨幻入無何。虛中元自寄吾實，往古來今不可磨。
再與鼎臣遊龍門寺 曾丰
初嘆來遊未必重，等閑十載又相逢。壁間故跡塵輕涴，物外初心病暗攻。坐上酒生冬暖意，檐前梅弄歲寒容。半酣僧不須烹茗，自有山雲可盪胸。
二十年前與曾恭仲爲忘年之交歲辛亥值便賦長韻寄似 曾丰
孔欲華顛禰妙齡，忘年不足更忘形。弟兄偏是子眉白，朋友獨于吾眼青。心若互馳常鑒寐，跡如相避各雲萍。十年功已到千古，何日酣看又飫聽。
題陳宗元拂雲軒 曾丰
灘西地不愛其珍，虎豹文章善自陳。縹節猶儲何尉粉，緗苞不納庾公塵。性高霜雪摧難折，氣直風雷拔易伸。寄語籜龍無傲主，主家今有似龍人。
題黄武子齊雲樓 曾丰
禔棟重簷矯欲飛，與天相近可捫奎。晴宵拄月輕烟漠，暝晝撐虹小雨凄。燕客樂催雷響落，照筵燈壓電光低。馭風騎氣非渠事，萬里青雲可以梯。
題戴主簿德成盡得樓 曾丰
樓與主人俱卓然，主人步更與樓遷。面前加闢山河地，頭上增高日月天。指顧大千俄可度，拊循方寸浩無邊。校讎所得孰多寡，萬物支離我混全。
呈吾宗茂夫 曾丰
國初名下數三陳，今代吾宗又有人。兄弟已推眉更白，功名何慮骨猶屯。濂溪氣韻娟娟月，康節襟懷盎盎春。奮迅發揮吾敢許，穩登鸞鳳上麒麟。
贈陰陽家鄧彬叔 曾丰
舌本瀾翻郭璞書，試今措手驗何如。星辰聚處收玄武，江漢潮邊避尾閭。山水流形開闔後，陰陽受氣混淪初。要參融結玄機破，心眼長教等太虛。
贈陰陽家邱明遠 曾丰
誰云素手動朱門，我固知君有道存。鳳曆三元胸次具，龍圖八卦掌中翻。懸知地理善之善，正恐天機玄又玄。借使乾坤權在我，更當有以制乾坤。
贈黄正卿競秀樓 曾丰
巴西地不愛其珍，山影溪光輒自陳。霜後竹饒松意氣，雨餘花奪草精神。千斯態度出天功，百爾光華歸色塵。好事至人寧外慕，反身元自有真春。
贈陰陽家童國用 曾丰
生于參政侍郎村，它尚詩書况近孫。鐵硯無功招白眼，金函有訣動朱門。天開西北衆星聚，地闢東南元氣溫。要就其間卜佳處，胸中須自有乾坤。
逆旅書懷 曾丰
吾生宜客不宜家，今趁輕舟傍淺沙。天擁雲堆浮玉乳，波摇日影弄金花。詩中已醉那消酒，飯後雖酲可廢茶。安得長閑棹歌裏，清風明月任年華。
京都旅卧 曾丰
喜得家書睡不成，擁衾欹枕數寒更。衝風鐵板俄驚曉，映日紗窗又報晴。蹀躞過橋朝馬響，咄嗟爭道擔夫聲。利名失脚時回首，雖未能忘也較輕。
題潮出海門圖 曾丰
海漲爲潮在在均，浙江別有主潮神。聲摇地脈雷霆怒，風擘崖根贔屭嗔。鮫鰐乘風噴立雪，虹蜺挾雨湧橫銀。吾詩渠畫俱摹寫，試鑒工夫孰逼真。
張功甫見贈丁藁 曾丰
王孫氣習窶儒生，壯士襟期老典刑。疾俗如仇幾掃跡，貪書若癖至忘形。風雲未會心先冷，水石無遊眼不醒。獨據清高天所忌，吟邊分我小鷗汀。
比以形字韻詩遞送張功甫直閣未報復于本韻中思之別得一篇并寫呈 曾丰
桂隠心雖欲謝名，其如德與桂俱馨。研窮詩學杜爲史，勘破賦家騷是經。豹變不容藏炳蔚，鴻飛何遽入青冥。淵明門下無車馬，竹杖芒鞋敢扣扃。
直閣張功甫南湖集 曾丰
百好何嘗一徇時，遊心上與古相追。不容萬物移吾學，猶得餘功到此詩。玄酒太羹無痛快，光風霽月有長思。披吟不足仍含咀，吾坐若忘行若遺。
呈太府曾寺簿 曾丰
吾宗昌大是蘭溪，況在蘭溪最白眉。闖足鵷行初養望，策勳麟閣少須時。中原自古須歸正，上策從今要出奇。公自可爲蕭相國，求如韓信即今誰。
寄臨汀推官盧伯壽  其一 曾丰
解官赴調出臨川，倒指侵尋十二年。文學背時招白眼，功名迂路得華顛。胸中要與天相似，分內姑安理自然。素業更須頻點檢，有無可以上青編。
寄臨汀推官盧伯壽  其二 曾丰
都下燈前別酒闌，我歸江國子閩關。鯉魚不賜書來去，蝴蝶猶將夢往還。抵掌伊吾灰壯志，折腰彭澤汗衰顔。十年以後來相問，收拾俸餘歸買山。
觸目 曾丰
筆頭紙上兩無功，擁被開篷眼自空。石脈直尋江脈去，山光元與水光同。春隨草木高低到，氣併乾坤裏外通。反顧有吾即無物，卓然獨立太虛中。
慶元改元浦城桑田大稔余按視次告父老 曾丰
農桑初軫素餐憂，幸爾天然大有秋。壯穗凝鎌黄䆉䅉，柔絲滑杼白綢繆。黎明婦女放雞犬，薄暮兒童歸馬牛。飽煖自聊無背本，輕肥相尚莫如流。
題南浦萬乘寺瀑布 曾丰
緬止銀崖瀉玉泉，似乎有以使之然。素虹挾雨斜搶地，澄練披風倒倚天。山不曾分青自斷，月猶未落白相連。掬清嚥冷吾能事，老不禁多凜欲顛。
尋春觸興 曾丰
乾坤無計嗇春妍，擁在詩人耳目前。桃带酒容紅煦煦，李餘粉態白娟娟。蜂情落魄華胥國，燕思嫖姚兜率天。陽鳥獨參浴沂意，風前特賦詠歸篇。
舟中忽聞瀑布 曾丰
江行終日聽江聲，忽怪潺潺聲較清。泉乳融爲玉乳白，浪花散作雪花輕。一船是水人心異，萬想俱空眼界平。更作曹溪餘滴看，談空猶是强聰明。
題建寧府丹青閣 曾丰
傑觀安之險處佳，兩崖幾欲薄簷牙。猶餘隙地盛泉滴，不礙長天放物華。縹蝕以緗霜後葉，朱渝其碧水中霞。有聲畫裏難爲色，色即謂空又一家。
端月上浣 曾丰
玄冬連日太陰凝，醖釀開年滿意晴。槁植驚春榮意動，孤飛觸暖偶情生。心無外慕溪南牧，眼不旁觀隴上耕。桀溺長沮渠輩是，休教知我爲將迎。
送管廷輝歸章貢 曾丰
久別重逢笑脫頤，休談愁緒殺腰圍。不如意處人人有，未放心時事事非。蔬筍家風難以住，鶑花天氣速人歸。歸囊强半詩材具，莫怪齊眉不下機。
崇安葉簿之先大夫易學得于天而未傳于人余竊于執事聞焉幸矣敢以相期之意併賦長句呈似 曾丰
夢與神遊會自然，廼翁于易發先天。東周以上更三聖，南渡而來第一傳。入室飽參誰舍瑟，過庭精意自忘筌。勾稽小詘論思具，行侍玉皇香案前。
贈楊持正 曾丰
國初天下一文公，子豈他楊未襲封。大地江山資本領，長天風雨發機鋒。齊門不分輕彈瑟，魯廟何當細奏鏞。未有可分和氣處，薰然煦甚自喬松。
南峰寺勸農 曾丰
隊吏衙官出勸農，前驅亭午駐南峯。香烘貯霧含雲鼻，茶盪吞江納漢胸。柳自放慵乘困思，花相學醉弄嬌容。老人莫答韶光意，盡量相陪酒一鍾。
寄孫學長孝思 曾丰
短檠方冊不增窮，窮到無錐文字工。與我心同如印印，使人意快似風風。江山信筆機之熟，天地忘懷氣所充。耆舊錄中書隠德，其他無以易龐公。
丙辰十月風日積煖浙間花卉俱開 曾丰
廣東冬氣作春蒸，浙土如之得我驚。桃李猖狂爭竊發，昆蟲齷齪學微行。向南柳可爲先進，投北梅猶是後生。物理乘除自相補，速成未必似遲成。
窮冬征途觸目省身 曾丰
青陽用事到玄冥，萬彙營營幸歲成。霜雪不仁偏嗜殺，松筠有道善含生。巢居凍鵲常高遁，血食饑鷹輒下爭。自反吾其不攖物，懸知物亦不吾攖。
上時相 曾丰
閶闔初開黄道乾，貂蟬屹立侍中冠。天高莫共星辰貴，地厚雖遥動植安。萬物有歸元氣足，一毛無外太虛寬。相期淺淺非相愛，稷契臯陶頭上看。
歐陽全真爲贛佐先余去越七年又爲廣漕屬後余至己酉會于中都 曾丰
東都重會省初盟，爾許多年獨不驚。二水牘中先署字，三城碑上復題名。往還必有子孫契，離合面無兒女情。功業相期非老事，願言仙佛學俱成。
歐陽全真改秩得邑欲其循循爲之無效余尤 曾丰
銓法如毛動見繩，通班歲許幾人登。銅章未有路能脫，鶴髮不無機可乘。長策報君簪袚忌，短檠忘本簡編憎。相期循吏傳中事，循吏傳中無所稱。
賦桃李花  其一 曾丰
盤根玉嶺氣形全，擢秀霜林雨露偏。傾國笑容斜媚日，惱人香氣上薰天。禪僧悟道疑爲佛，漁父迷途似得仙。印可幾人成白業，自身寧久墊塵緣。
賦桃李花  其二 曾丰
春風已暢上林枝，况得連朝雨發揮。越女嬌紅純任白，楊妃懲瘦少教肥。微風遠送難言意，亂蝶潜生不肖機。本是鍾山瀛渚骨，猶容蛻濁刺空飛。
題文晉卿明齋 曾丰
磨礱抆拭費詩書，一點靈光與道俱。不缺不圓涵霽月，無中無表澈冰壺。真機已熟虛生白，幻法寧容紫亂朱。照物之餘時反照，故吾殊不似今吾。
謝黄秀才則惠詩 曾丰
義根理密有餘功，更學商周雅頌風。收拾江山開闢後，歸藏情性混成中。天私北道君心足，鬼發其藏我眼空。歸與友朋笑相賀，江西後社有人同。
涂漢英學詩二十餘年矣挾近作來示賞歎之次俾更印可諸公間 曾丰
三厄五窮能養詩，養之成熟氣混夷。不知胸次是三代，可與筆端爲四時。收拾性情歸大樸，發揮風月出多儀。勘符容有一未合，更把大通相轉移。
李叔度與兒曹談理道余竊聽而記以一詩 曾丰
天地未分先立經，自吾道外豈常情。伊周孔子直方大，堯舜文王純粹精。新犢生時無次剌，白羊熟後可縱橫。有言終與一爲二，予欲無言是混成。
送歐陽瑩中往湖南謁卿漕 曾丰
幾回雙脚爲親輕，未饜其親銳此行。白面書生誰一顧，繡衣使者自多情。祝融雨後山歸潔，彭蠡秋來水中清。收拾還家自金玉，從渠喚我太高生。
送夏國寶 曾丰
螺山螺水愛其英，屬者分之太少生。不啻海涵胸次大，猶賢泉湧筆端清。百年事已餘長慮，千古功猶欠大成。歸覓知音振貧顇，重來參我勘希聲。
謝宜黄樂奇卿投詩 曾丰
大初分氣入三才，詩與吾生一處來。胸次融教成樂國，筆頭點出是春臺。摘君句眼詩三復，撩我吟腸月久回。機械相投意相得，交盟不結自陳雷。
贈鄔文伯 曾丰
詩與時投未救饑，君詩况復不投時。紛紛噲等揶揄甚，堇堇顔徒從臾之。雅頌國風歸雋永，簞瓢陋巷付讎夷。更充以易卒忘物，與自然遊了不知。
贈陰陽家聶蒙德 曾丰
陰陽家者太高生，見謂青囊未是經。舌卷東南諸海水，胸羅西北一天星。與人後代爲長吉，疑爾前身是巨靈。莫把山川爲道看，山川猶是未離形。
李熙載業儒未效轉爲五行家 曾丰
典謨訓誥飽蟠胸，一字于君未有功。參到五行劉子政，轉爲三命李虛中。牛毛有底事非左，蝸角孰何人不東。肯自戚施相從臾，片言可送半生窮。
垂絲海棠 曾丰
春風場裏一嬋娟，情性脂韋氣力綿。外不自持如醉者，中無他歉若羞然。避風皇后身傾靡，承露仙人手覆懸。正恐梅知固相聘，含香自嗅不容傳。
題李子權江月亭 曾丰
太陰元是水之精，與水相宜妙莫名。霽夜懸芒翻浪白，澄秋逗彩湧流清。冰輪影裏山河見，玉鑑光中星斗明。萬象主人收拾盡，一樽酬罷一詩成。
吾宗翔叔學詩知方矣與之商榷次勉之蹈大方焉 曾丰
浩劫以來無限詩，牢籠收拾若爲齊。未離聲病即爲韻，猶涉色塵皆是題。三代後無非濮上，百年前豈有江西。子其高出諸公右，恐太高時少放低。
送五行家唐克壽 曾丰
初心半信術家流，百諾于茲未一酬。一行無非占不驗，北平終是命難侯。雲霄許我乘南鵠，江海教誰伴白鷗。季主遊方逢賈誼，慇懃勉爲漢家謀。
過快閣 曾丰
一回艤艦一翛然，境界非凡人是仙。山是平沉眠吐月，江如倒激仰吞天。宜州乃事一朝去，快閣之詩千古傳。正恐癡兒小癡耳，大癡身自與名全。
赴瓊州次大蓼灘風雨交作寒未艾也其勢欲雪  其一 曾丰
僕僕漫郎蹤跡孤，星星迂叟髮毛疏。三千里外辭鄉後，十八灘前問宿初。山未容雲思底麗，風猶與雪議權輿。有蒲團在不能享，吾策從初悔讀書。
赴瓊州次大蓼灘風雨交作寒未艾也其勢欲雪  其二 曾丰
挈家隨牒一陽初，視險如夷舟當車。贛石罅中漁路寢，楚天包處燕蘧廬。木無棄本藏于密，江不辭流受以虛。萬物外吾詩者少，惜乎南燕久歸歟。
慶元六年七月至儋耳問前守之政改元四年罷歸八月過封川謁譚史君乃前守也用賦二長韻呈似  其一 曾丰
小詘南遊得大觀，天函無際碧相環。盤黎錯䝤周遭海，亙縣綿州詭譎山。自幸賞音毛穎下，相爭充數錦囊間。更無可以重收拾，莫怪吾詩今次慳。
慶元六年七月至儋耳問前守之政改元四年罷歸八月過封川謁譚史君乃前守也用賦二長韻呈似  其二 曾丰
吾輕瘴海易烟嵐，去歲今辰訪古儋。壹意良民誰似漢，百年循吏莫如譚。鶚書已費幾將上，熊軾猶便再落南。報政不須入郎選，上方濡筆與公簪。
從北流入鬰林望月巖 曾丰
青山罅外見青天，翡翠屏間一鏡懸。表裏集虛生至白，初終持滿得長圓。光明照處人心足，混沌開時物理全。它義多慳茲獨否，天無偏意有時偏。
題貴州南山巖 曾丰
崒嵂窮頭與漢齊，谽谺深處著招提。居焉若寢瓊爲室，登者如仙玉作梯。雲竅旁通吞日月，烟蘿倒拔挂虹蜺。我來已落葛翁後，姑拾其餘細品題。
長韻示阿柄杓在韶遣行 曾丰
遭罹意外罷微官，更被歸途瘴見奸。僕從阽危諳遣鬼，妻孥瀕死謝還丹。回頭海表山如許，屈指江西路若干。先遣一書報兒輩，吾其老矣幸平安。
丁未遊碧落洞庚申舟行欲再遊不果 曾丰
奇觀曾邀我命車，回車人問景何如。山經盤古穿窬後，水據玄冥漏泄初。勝跡遺留名利輩，塵心昭雪市朝餘。重來雲霧不容入，魚烏相嗔太闊疏。
渡海謁兩伏波將軍祠 曾丰
長安百二漢山河，更遣南征兩伏波。自計有何饒社稷，相尋無已枉干戈。一時夸大心難制，千載英雄跡未磨。逐客乞靈幾前輩，豐碑費我小摩挲。
北歸見攝徐聞邑大夫乃舊同官邵雩都之子予詩敘契 曾丰
贛邑交遊十大夫，忘情詩酒邵雩都。籋雲矯矯新龍友，栖竹亭亭舊鳳雛。燕馬北歸休晚念，海鵬南運壯初圖。雲來後好今分付，車笠重盟幸勿渝。
四月解官渡海陸出北流置舟在南雄又陸出擬小春到家 曾丰
歸心如矢路如弓，坐兀輕車又短篷。百爾動摇山特立，千斯窒礙水旁通。往哉火倒西流影，行矣霜迴北至風。細數離官到家日，一年强半在途中。
北歸舟次清遠縣上遊欲入硤 曾丰
舟行所至與清逢，殊覺今清又不同。山到江湄窮則變，水歸峻口窒斯通。秋風鏖葉地頻顣，夜月鑠雲天屢空。兀坐篷窗閑四顧，太虛還似我胸中。
思堂詩 曾丰
新築謀爲老者安，落成誰料莫近軒。月窺窗牖如顔色，風戰簾帷若笑言。懷裏寂寥霜後橘，階前蕭瑟雨餘萱。榮途他日饒榮報，亡矣吾知不啻存。
項堯章惠二長韻姑賡前篇敬復 曾丰
飄然逸思發于天，三百年間一謫仙。歌調誰歟追白雪，頌聲行矣擅甘泉。山林新築夢歸處，學校舊遊愁到邊。回首不堪更開口，相過聊復茗甌傳。
欲入脩門未果且留妙山逆旅書所見呈富陽大夫陳晃國 曾丰
詩肩重與轂塵摩，旁縣孤村邀我過。晏晝江山開調遠，晴宵星月照臨多。眼爲幻使不由我，心與空俱無復它。百里一輪大圓鏡，發匳開幭鑑如何。
富陽陳大夫遣二吏抄俚文用寫道寓于文之意還以請益 曾丰
道固無方實以書，要于書悟道之虛。雷風水火易經始，草木魚蟲詩緒餘。萬理所歸爲寶藏，一真之外是蘧廬。俚編道欲相磋切，不道亡筌自得魚。
前仁和鄭宰僑富陽與陳宰往還以詩余寓妙山得其所和詩後復寄一篇 曾丰
宣化承流退自公，優柔厭飫有新功。先天勘破道玄牝，後社推爲詩長雄。情性唐虞三代上，篇章韶濩六䪫中。河汾所續吾其再，首錄東吳兩國風。
前仁和鄭大夫載酒携文過我妙山逆旅中 曾丰
過我跫然驚見君，無容膝處接殷勤。火乘雲氣下爲祟，風挾水聲來解紛。酒榼自隨酣盛德，茶甌相繼醒新聞。黄扉青瑣從今去，大策清時翰墨勳。
和富陽陳大夫禱雨有感韻  其一 曾丰
千里羈懷那更秋，一陪行樂一忘憂。看君俶儻足誰柅，顧我輪囷枝一虯。卓令下車宣漢詔，周王前籍訪箕疇。拔茅切不須連茹，吾自胸中有一丘。
和富陽陳大夫禱雨有感韻  其二 曾丰
刑鵝甕蜥敬祈秋，要解宵衣旰食憂。天上大方張掣電，地中雷已起蟠虯。霧雹黄長堯天水，䆉䅉青連鄭非蠻。告違只上加餐祝，更祝俸餘歸買山。
贈姚季安 曾丰
七年三度奉從容，今見吾驚大不同。雲霧蟠胸蒸疾雨，雷霆挾筆駕長風。懸知文與意俱到，政要眼隨心併空。度嶺重參過庭學，歸歟容更驗新功。
題南海神祠前觀瀾亭 曾丰
巨靈開闢遺遐觀，沙界之瀕碧水環。外國連天疑信裏，前山點地有無間。眼前群有自起滅，心與太空相往還。至止歸歟何所得，心猶有剩覺空慳。
舟行赴廣倅書所見示阿槿 曾丰
南景所陳詩所須，彼無盡藏入吾儲。百川送海成其大，萬竅迎風受以虛。敏則有功鷹得兔，勞而無怨獺求魚。物華切莫遺毫末，兒輩還猶要緒餘。
道旁有松爲人所刳伐因自弔且慰焉 曾丰
稚時蔚蔚老椮椮，羞與其他木作林。獨以高風資衆望，終爲明德累初心。不容節抗皇天峻，猶幸根盤后土深。自有茯苓堪自壽，願言黄帝勿幽尋。
題朱虞卿自懶 曾丰
天不與吾山水幽，却于何處小藏脩。清風吾有術堪召，俗物自無機可投。朝市眼爲方冊制，利名心與曲國疇。令尹功成民所祝，雙鳬歸路在三丘。
淳熙丙午與閤皂化士彭正夫道人五羊相別開禧乙丑復會于五羊贈二長韻  其一 曾丰
自視其身不繫秋，片心寧被白雲留。發蹤江右山青處，游睇海南天盡頭。勾漏砂星光燦夜，羅浮竈爐冷含愁。鼎新革故丹成後，乘興逍遥汗漫遊。
淳熙丙午與閤皂化士彭正夫道人五羊相別開禧乙丑復會于五羊贈二長韻  其二 曾丰
抗塵騎氣兩虛舟，久別重逢幸小留。自分末留輕著脚，相期初度急回頭。我嘗黄嬭真無味，若種丹田乃有秋。所向殊途所歸一，他遊無以易天遊。
辛酉冬罷歸至家自省 曾丰
彼哉言者固云云，老矣歸歟敢自文。不可以風霜後葉，何傷于月雨餘雲。性情與物常爲一，鷗鷺容吾便入羣。古道從來得今笑，天相知外任紛紛。
送段文子之桂陽 曾丰
瘦筇輕撥火雲開，前若相招後若推。康樂蒼梧充史具，祝融彭蠡效詩材。况餘湘水故人在，曾爲阮家青眼來。囊正自枵我輒癭，好音聽與雁俱回。
贈郭雄李 曾丰
八載交盟尚未寒，相逢何處再開顔。互隨宦牒往來次，俱在梅關南北間。臧若諱忘誰是穀，觸如爭勝孰肱謀。高軒有叩北窗問，人在羲皇上一頭。
廣州登蓋海樓 曾丰
他求無可洗塵勞，蓋海樓餘百尺高。十萬人烟城繚繞，三千世界水週遭。偏于物外有雙眼，正以胸中無一毫。非與海鷗强相入，海鷗元自是吾曹。
五羊七月閑賦 曾丰
二十年前到已曾，今雖重到眼猶生。海無棄水歸斯受，山不留雲用則行。去雁來鴻如互避，稚金老火若交爭。天機養至相忘處，物意天心兩太平。
赴晉康有感 曾丰
辟書未上意躊躇，蠻障無望車騎都。允矣曲從人慫惥，往哉聊避鬼揶揄。來鴻告至其欺我，去雁辭行蓋啟予。南驥厭嘶自懷土，東思初不待蓴鱸。
答厲季平投詩有懷歸鄉之意 曾丰
詞場凡馬洗之空，學海波中得老龍。尚韻許人賡白雪，正聲惟我識黄鐘。素王不作無明主，賤子何之可附庸。烏鵲正茲徒遶樹，鷦鷯還更乞相容。
續演雅 曾丰
徐行竢命退風鷁，决起乘時遷木鶑。秋隼巧爲非義取，夜蛩工作不平鳴。行歸寡悔蟻知雨，言至數窮鳩喚晴。惟有冥鴻自高上，茲其不可得而名。
贈陳養廉居士 曾丰
身後相多清議同，大歸何者是家風。輕財笑餽三千客，重道爭祠六一公。門未生苔車跡滿，館無廢帚榻塵空。有人能繼碑中美，不與石相爲始終。
挽王撫幹 曾丰
江左風流跡已陳，故家餘韻更何人。雲霄浩蕩開雛鳳，歲月崢嶸逼老椿。三釜未終身大暮，九泉無憾意長春。北邙山下重回首，片玉空懷萬古塵。
挽林益之母 曾丰
所天之托半途蹉，剛把初心與歲磨。家法子孫多令器，門風文武兩殊科。猶餘三釜似榮矣，未拜五花如命何。自有彤編爲不朽，斷機那枉費工夫。
代人挽王待制 曾丰
盤盤胸次五車書，凜凜朝端烈丈夫。詭道至前無肯可，危言及上有都俞。熊羆聲撼據關虎，鷹隼氣吞憑社狐。遺直莫容遺愛在，王公名字與湖俱。
二月三日至薌山寺劉薰卿在焉 曾丰
置身松下莫忘塵，况在松之上置身。荒壘中盤平卧斗，澄江外抱曲拖紳。春熙天色如初醉，烟肅山容若半顰。晉郡猶餘晉時事，幽人疑是避秦人。
送劉薰卿 曾丰
未曾得雋利名場，猶敢犯危烟瘴鄉。大庾嶺高梅挺拔，東莞天遠海汪洋。其凡飽以史收拾，所異剛于詩主張。歸數群雄可雌視，麒麟誰得礙康莊。
假守晉康出郊勸農  其一 曾丰
笑下籃輿上畫船，百千詩具已遮前。川通諸海滔滔是，魚躍于淵圉圉然。雲出山頭猶閣雨，風行水面不停烟。囊中隨意亂收拾，容了勸農歸細編。
假守晉康出郊勸農  其二 曾丰
小隊近郊初省春，杯盤綿蕝意殷勤。叮嚀通國老和少，黽勉及時耕且耘。賣劍爾行移爾俗，買山吾退了吾文。試于農圃相尋認，果是康州舊使君。
郡齋與龔濟叔劉薰卿談詩 曾丰
其奈魚蟲草木何，詩之機械也無多。氣猶動志平心養，聲可成文泛口哦。玄酒太羹君子淡，蕢桴土鼓聖人和。鬼神天地與吾一，相感相通豈在他。
郡齋與濟叔薰卿論文 曾丰
著書夫豈易乎云，不自鞭心不策勳。望道初猶未之見，言天終可得而聞。囿于有極非皇極，概以無文是至文。萬一未能全免俗，寧爲八卦易三墳。
題豁然亭 曾丰
恍如仙去忘來蹤，意者騎鯨否馭風。從使一身群有外，委蛇雙眼太虛中。從教寶藏空華蓋，自與河沙色界融。道是豁然猶未是，豁然無色也無空。
續演雅 曾丰
臨川戰戰渴飲水，行道遲遲飽食牛。促織貪爲先具計，提壺欠作豫防謀。知風鵲備全無患，報雨鳩言半不酬。惟有海鷗忘物我，何思何慮任沉浮。
戊辰閏月晉康久不雨上弦日禱于聖妃諸祠拜罷雨作連日沾洽倅車陳賦詩次韻謝答 曾丰
兩鬢閑時爲國蒼，况乘五馬小騰驤。方當赤地頞皆顣，據爾黄堂心獨凉。雷雨影從千里快，犁鋤忽起一時忙。少寬郡守漢丞責，幸不空餐粟一囊。
歲在己未與南康宰周丈君可相別至戊辰復會于晉康次所惠韻謝之 曾丰
君詩他莫與同年，絕岸孤峯自一邊。氣質乾坤方判後，規模風雅未刪前。相思鑑裏縻旬歲，自稔囊中擘一篇。留與江西爲後社，子孫不敢作私傳。
公餘出晉康亭小憩 曾丰
客來非與景相期，萬象殷勤自四圍。山以出雲爲顯設，江于朝海得依歸。沙嵐昏墊雨湔祓，烟水汩陳風發揮。公退云胡不私省，潜魚幽鳥也知機。
敬簡堂觀蓮 曾丰
冰壺湧出水仙粧，鏡裏風生凈土香。白表質成花受彩，黄鐘理具蕊含章。翩翩仰面枝分蓋，𧥄𧥄齋頭子共房。見說濂溪愛之酷，色塵于我自相忘。
德慶府城遶以荷池葉楙花繁時環望之紅綠無間斷號爲荷城記以唐律遺後來使君 曾丰
中置金城外玉池，池荷挺拔效芳菲。葉爭以綠環三匝，花逞其紅曳四圍。龍國繢人供佛座，蛟宮縫氏獻仙衣。使君未佛且仙去，紫橐朝真紅炬歸。
龜山之孫楊子順肇慶一見相投隨至德慶謀館寓跡過從年餘辭歸鄉賦詩送行  其一 曾丰
誰續寂寥洙泗弦，濂溪一轉至伊川。只今洛派從頭數，之子龜山第二傳。他道已融歸正道，後天猶辦入先天。十年二廣參皆遍，不以支離易混全。
龜山之孫楊子順肇慶一見相投隨至德慶謀館寓跡過從年餘辭歸鄉賦詩送行  其二 曾丰
吾教落南無祖師，問誰傳得祖師衣。淵明抵掌今誠是，伯玉摇頭昨似非。相謝十州風月去，自擔千古聖賢歸。歸囊道價重于利，未必轑羹不下機。
呈羅叔異  其一 曾丰
浪把柴扉爲客開，揖餘茶速又湯催。應門老走忽解意，放入江西風月來。
呈羅叔異  其二 曾丰
崆峒不合識東坡，驕氣百年猶未磨。今放晴烟弄寒影，安知非喜子相過。
呈羅叔異  其三 曾丰
吾疑子亦慣乘機，乃枉華軒扣竹扉。不是梅花不相外，囊猶未癭若爲歸。
遣興 曾丰
開窗攬鏡岸烏紗，歲月崢嶸任物華。觸事輒灰心裏火，看書徒盎眼中花。
豫章上遊江中有道觀蓋尸堅吾遊仙之地 湧月 曾丰
水色月華俱受清，藏中各自有光明。夜來相遇影相射，幻我黄冠老眼晴。
豫章上遊江中有道觀蓋尸堅吾遊仙之地 濯風 曾丰
凈蛻凡身一羽輕，安排兩脚踏長鯨。忽逢一陣風吹送，直溯紫虛凌太清。
豫章上遊江中有道觀蓋尸堅吾遊仙之地 僊州 曾丰
弱水空傳三萬里，瀛洲只隔一重關。渡船莫傍梅花岸，岸上吾疑是世間。
立春 曾丰
羯鼓催春春尚回，况公夜擁軟紅灰。五更溫厚東南氣，煦煦妓圍深處來。
題楊補之梅  其一 曾丰
風流青帝欲回春，先遣玉妃清路塵。過眼被渠偷筆寫，雖忙猶得九分真。
題楊補之梅  其二 曾丰
竹籬茅舍養吾清，正恐人間識姓名。毛穎傳神偶相似，爭先快覩輒傾城。
陳伯紀列岫  其一 曾丰
一塔數椽崖半腰，工夫草草意翛翛。青山雖老猶兒態，邂逅吾人喜飲醪。
陳伯紀列岫  其二 曾丰
江瀕湱湱不容暑，竹杪騷騷那攬塵。只隔一重窗紙影，蚤分俗客與幽人。
陳伯紀列岫  其三 曾丰
文書倥傯汗模糊，問有清凉世界無。走借主人烟雨觀，幻吾身眼入冰壺。
隨牒至南康軍呈李宰  其一 曾丰
蹀躞騏騮去路寬，西清太冷北門寒。且將東觀編摩手，來作南康拊字官。
隨牒至南康軍呈李宰  其二 曾丰
善刀初不露鋒芒，五柳圍門琴卧堂。百里桑麻春塞眼，四時風月夜搜腸。
隨牒至南康軍呈李宰  其三 曾丰
乘閑贏得答江山，答了江山未得閑。墮淚碑中恩有剩，凌烟閣上事猶慳。
隨牒至南康軍呈李宰  其四 曾丰
南來摸索子長胸，已有東坡獨秀峯。再過峯前問魚鳥，盡歸陶令錦囊中。
梅嶺有松無竹 曾丰
與梅結友問爲誰，松竹中含霜雪姿。竹豈寒盟已仙去，宿心惟有老松知。
看英韶山石  其一 曾丰
千年一遇舜南巡，山獻祥雲水獻珍。后土別無堪效意，百船裝出玉嶙峋。
看英韶山石  其二 曾丰
參天韶石有餘奇，臣視金精吏武夷。鴈蕩天台疑可僕，瞿塘灧澦得非雌。
次韻酬姜邦傑雪中見寄 曾丰
十人賦分九窮寒，古說天慳今不慳。一夜盡開多寶藏，施銀爲地玉爲山。
贈筆工周永年  其一 曾丰
豈無毫忽補于時，用盡初心卒見遺。不拔一毛徒自利，楊朱作計未爲癡。
贈筆工周永年  其二 曾丰
初心聊欲以文鳴，開國何曾夢管城。借不中書非所歉，秋毫元重泰山輕。
八月六日送鞏帥郵亭上 曾丰
有時夜燕歸乘月，未始晨興出戴星。半載初逢迎送事，五更已至短長亭。
重九對酌 曾丰
豫章高處是龍沙，前歲曾陪醉孟嘉。短白幸餘頭上髮，柔黄今戴廣南花。
上廣東運副馬少卿壽十口號  其一 曾丰
壽星瑞世現光明，俄轉桐江作客星。千載嚴陵後身出，風標氣概兩亭亭。
上廣東運副馬少卿壽十口號  其二 曾丰
客星又轉作魁星，蚤應文科策漢庭。紫氣初來朝北極，長鵾一奮刷南溟。
上廣東運副馬少卿壽十口號  其三 曾丰
魁星又轉作文星，玉筍班分博士清。鼓舞辟雍群弟子，依歸絳帳老先生。
上廣東運副馬少卿壽十口號  其四 曾丰
文星又轉作郎星，曉握蘭香上玉清。屹立太微東北角，是非時與上台爭。
上廣東運副馬少卿壽十口號  其五 曾丰
郎星又轉作侯星，上據中階下列城。時號嘉興爲輔郡，出分重寄護行京。
上廣東運副馬少卿壽十口號  其六 曾丰
侯星轉作使臣星，馹傳軺車得按行。天節前驅繡衣出，蔣山摇動大江清。
上廣東運副馬少卿壽十口號  其七 曾丰
使星轉作副樞星，天柱天階兩手擎。閹倖斜暉欲相射，迴躔退舍養吾明。
上廣東運副馬少卿壽十口號  其八 曾丰
樞星轉作內平星，內得其平外亦平。貫索已沉牢口退，又隨錢穀向南明。
上廣東運副馬少卿壽十口號  其九 曾丰
平星轉作上台星，獨運璇璣握玉衡。蹀躞穩行黄道闊，熒煌長伴紫微明。
上廣東運副馬少卿壽十口號  其一○ 曾丰
台星久出照寰瀛，懶入端門傍御屏。上扣北辰乞閑散，南歸長作老人星。
聞蟬五絕句奉呈諸幕友  其一 曾丰
炎帝乘風馭氣行，前驅警蹕羽仙輕。胸中一部鈞天樂，吐作衙官唱道星。
聞蟬五絕句奉呈諸幕友  其二 曾丰
羽仙塵外學修行，未蛻那知身已輕。露裏厭爲無事飲，風前戲作不平鳴。
聞蟬五絕句奉呈諸幕友  其三 曾丰
風裏爲生露作糧，腹中瀟灑正清凉。長歌商頌聲初振，細聽韶音味可忘。
聞蟬五絕句奉呈諸幕友  其四 曾丰
靜坐幽眠自反聽，我新兩耳似蟬鳴。今日更向耳邊噪，會忘歸真作一聲。
聞蟬五絕句奉呈諸幕友  其五 曾丰
語那似默得便宜，蟬謾三歎復五噫。養氣何妨爲孟子，知音不必要鍾期。
送廣東潘帥移鎮湖南十口號  其一 曾丰
金華洞裏太臞仙，千騎來開萬里天。領海百氛旬月了，餘功贏得坐三年。
送廣東潘帥移鎮湖南十口號  其二 曾丰
束縛渠魁到帳前，指揮號令海洋邊。潮循恩惠二千里，水道今無多槳船。
送廣東潘帥移鎮湖南十口號  其三 曾丰
晉盜奔秦代勿追，碧油幢下晝陰移。虎符不下軍民去，閑殺摧鋒老健兒。
送廣東潘帥移鎮湖南十口號  其四 曾丰
珠商貝客市門聽，牙儈閑邊自品評。郡將不收蕃船物，今年價比向年平。
送廣東潘帥移鎮湖南十口號  其五 曾丰
侍帥太監眼非低，也愛州人爲立牌。到得徽猷胸次別，政成渾不要人知。
送廣東潘帥移鎮湖南十口號  其六 曾丰
教條花目不勝多，借使上碑能幾何。不似民間亂收拾，從頭分入廣州歌。
送廣東潘帥移鎮湖南十口號  其七 曾丰
廣州初怨失吾侯，徑入中都爲借留。上詔廣人好歸去，朕心先已許潭州。
送廣東潘帥移鎮湖南十口號  其八 曾丰
八碑新打挂舲齋，萬里春從碑上來。墨本不須多带去，瀟湘有石可重開。
送廣東潘帥移鎮湖南十口號  其九 曾丰
數事平反轉兩官，金章不博鬢毛班。繼今功大勿全有，從古恩多寧少慳。
送廣東潘帥移鎮湖南十口號  其一○ 曾丰
身離瘴雨脫蠻烟，自幸得歸如得仙。更願留侯輕萬戶，不須辟穀也長年。
出東城門見牧牛 曾丰
出逢春客放牛天，浩歎微官久自纏。回首未能收白牯，歸家猶可養烏犍。
觀除目  其一 曾丰
某曾同宦某同年，鵬翼摩雲背負天。已覺卑飛難得路，未容高蹈重歸田。
觀除目  其二 曾丰
四正宮中坐五窮，若于羣在不吾攻。畏途過後猶寒膽，除目陳前不熱中。
羅子琳謁趙香山得錢十緡米三石意若未滿以詩見報爲賦四絕  其一 曾丰
廣文鄭子橐雖枵，司業蘇君惠已饒。未到多多堪塞屋，也須僅僅得纏腰。
羅子琳謁趙香山得錢十緡米三石意若未滿以詩見報爲賦四絕  其二 曾丰
魯公乞米出于真，邂逅周瑜慷慨人。借謂囊猶未爲癭，懸知甑已不生塵。
羅子琳謁趙香山得錢十緡米三石意若未滿以詩見報爲賦四絕  其三 曾丰
多金長者未嘗慳，豈獨于君故作難。但道歸囊尚羞澀，安知不判給銅山。
羅子琳謁趙香山得錢十緡米三石意若未滿以詩見報爲賦四絕  其四 曾丰
主人長念客鳴腸，况復花封是稻鄉。指廩何疑猶出手，歸艘豈患不連檣。
校藝排號次成二絕呈元輔  其一 曾丰
坡老不期遺李廌，歐公猶誤取劉暉。點頭道有朱衣吏，今古相傳未必非。
校藝排號次成二絕呈元輔  其二 曾丰
明日譙樓榜已開，網疎寧免有遺才。諸生莫作冬烘看，二老曾經眊矂來。
余得石山二座西南道李監場索之附海船歸三山  其一 曾丰
圓嶠方壺共五山，上隨潮往下隨還。二山流落初何在，新喜歸吾几案間。
余得石山二座西南道李監場索之附海船歸三山  其二 曾丰
初得兩山排闥來，滿期突兀老相陪。忽如雙劍擅飛去，疑是六丁爭取回。
余得石山二座西南道李監場索之附海船歸三山  其三 曾丰
長料負山人不多，眼中今失兩嵯峨。非渠偶有夸娥力，如我太行王屋何。
余得石山二座西南道李監場索之附海船歸三山  其四 曾丰
浙峯既有飛來者，菱石能無取去人。來去儻然均一理，歐公何苦把眉顰。
余得石山二座西南道李監場索之附海船歸三山  其五 曾丰
君今得我玉嶙峋，附搭東艘過七閩。且試挾山超海手，休爲負石蹈河人。
瑩老自浙歸住東廣光孝移住南華  其一 曾丰
南宗要勘北機關，踏遍江湖淮浙山。始信廣東元有佛，打包依舊更南還。
瑩老自浙歸住東廣光孝移住南華  其二 曾丰
重脫袈裟挂廣州，與人說法口如流。放生池裏魚傾耳，受戒壇前石點頭。
瑩老自浙歸住東廣光孝移住南華  其三 曾丰
終年盡日講楞嚴，舌自深藏口自緘。脚指今將舌頭去，懸知滿閣是空函。
瑩老自浙歸住東廣光孝移住南華  其四 曾丰
無苦那從復覓甘，堂頭與水已相諳。猶將達磨泉中意，更去曹溪滴裏參。
瑩老自浙歸住東廣光孝移住南華  其五 曾丰
制止寺中房相硯，曹溪堂上祖師衣。舊家公案新拈起，兩樣機關一指歸。
余入廣始見鄉士劉養正于晉歸  其一 曾丰
里社聞名已數年，恨無傾蓋盍簪緣。子初遊學吾遊宦，一笑相逢韶石邊。
余入廣始見鄉士劉養正于晉歸  其二 曾丰
好景番禺能幾何，簿書不許我吟哦。絳紗帳裏事渾少，古錦囊中詩定多。
余入廣始見鄉士劉養正于晉歸  其三 曾丰
轉蓬同到嶺南州，黄菊茱萸三送秋。東道雖青開閣眼，西風恐白倚門頭。
贈畫師韓暉  其一 曾丰
史遑法外有遺機，難弟難兄似得之。信意麾毫無點誤，蠅成于點誤還奇。
贈畫師韓暉  其二 曾丰
工于繪事諱言工，韓滉心寧與俗同。惡語發揮非敢惜，所疑不是子家風。
余得英州石山副之五絕句送曾鼎臣  其一 曾丰
小山欲與岳爲曹，其末雖危本則牢。屹立挺身行所獨，旁羅垂首讓其高。
余得英州石山副之五絕句送曾鼎臣  其二 曾丰
湖上飛來小祝融，羣青在側一居中。何當容衆常相下，不必稱孤獨自雄。
余得英州石山副之五絕句送曾鼎臣  其三 曾丰
巖巖迥不與凡同，骨有餘清豈久窮。雅趣未應爲獨行，皇恩猶許是三公。
余得英州石山副之五絕句送曾鼎臣  其四 曾丰
夢不曾爲嶺表遊，眼中陡頓有英州。知君結此石交後，一洗從前勢利羞。
余得英州石山副之五絕句送曾鼎臣  其五 曾丰
吾宗世住望仙村，華蓋崢嶸日在門。忽得祝融尤可重，方知華蓋未爲尊。
再遊南華有祖師衣鉢  其一 曾丰
西方達磨問歸程，衣鉢都留作麽生。正道眼空嫌長物，如何更带履同行。
再遊南華有祖師衣鉢  其二 曾丰
達磨將身带履歸，殷勤分付鉢和衣。更和衣鉢將歸去，免與中原講是非。
再遊南華有祖師衣鉢  其三 曾丰
佛自無言人自訛，但留衣鉢說能多。假令和履多留下，誰奈沙門頰舌何。
道邊松 曾丰
撼雨號風太古音，道中豈作買臣吟。火雲蒸雨無逃處，乞與行人數畝陰。
道邊竹 曾丰
騰身已往化爲龍，未化先拔濟物功。六月乾坤塵撲火，行人無箇不清風。
道邊梅 曾丰
本隨馹使上長安，非到中途意便闌。爲念征夫行旅苦，與生滿舌遶牙酸。
戊申除夕送歲 曾丰
四十餘番送歲回，百年身世半摧頹。更將四十餘番送，歲定相辭不復來。
次韻楊誠齋雪中  其一 曾丰
夜閉袁門晏未開，開門滿目是瓊瑰。木綿著地還飛起，楊絮沾人倒撲回。
次韻楊誠齋雪中  其二 曾丰
雪兒初是玉仙妃，謫墮人間尚縞衣。撲地狂風相衮起，疑乘白鶴刺天飛。
中都寄廣東提幹彭元忠  其一 曾丰
舜峯蟲鳥亂號鳴，猶是簫韶節奏餘。入耳雖歸哦咏裏，收心更聽寂寥初。
中都寄廣東提幹彭元忠  其二 曾丰
君到韶如杜到夔，新功不比舊鑪鎚。磨礱詩律如韶律，未必知音有仲尼。
中都寄廣東提幹彭元忠  其三 曾丰
同年同郡更同官，無適非同况歲寒。最是西湖好同賞，却相先後到長安。
中都寄廣東提幹彭元忠  其四 曾丰
十期九度自參差，彼此無詞可遂非。投老江西沙石畔，鷗盟不請更相違。
張仲山補試余調官皆不得意相會次一詠 曾丰
君自戰餘成眊矂，吾行到處得揶揄。兩窮邂逅空相視，只問歸時有信無。
癸卯與宋堯夫集于豫章之貢院既別堯夫就親南豐戊申赴召除評事余到部再得款堯夫賦詩道舊次韻答之  其一 曾丰
吾人同醉豫章春，別後惟君日日新。家據東床官北關，腰錢騎鶴更何人。
癸卯與宋堯夫集于豫章之貢院既別堯夫就親南豐戊申赴召除評事余到部再得款堯夫賦詩道舊次韻答之  其二 曾丰
天意雖多與願從，更將雌道守吾雄。騏驎已脫斜飛路，雕鶚初摶直上風。
癸卯與宋堯夫集于豫章之貢院既別堯夫就親南豐戊申赴召除評事余到部再得款堯夫賦詩道舊次韻答之  其三 曾丰
伶俜賀監坐詩狂，曼倩猶摩粟一囊。鐘鼎狂心老來冷，江山歸路夢中長。
癸卯與宋堯夫集于豫章之貢院既別堯夫就親南豐戊申赴召除評事余到部再得款堯夫賦詩道舊次韻答之  其四 曾丰
征衣浪自染京塵，骨相終寒不是清。大似有緣乘下澤，多應無分直承明。
秦望山  其一 曾丰
六國爭雄已坐擒，更何所望此登臨。真成馭鶴乘鸞去，未愜秦皇好大心。
秦望山  其二 曾丰
銳意秦皇初學仙，要和鷄犬也昇天。那知身與鮑俱臭，嬴氏炊寒不復烟。
戒永州道聞思歸樂  其一 曾丰
宦遊佳處是零陵，廩稍優饒水石清。心不思歸歸不樂，汝休强勸拂人情。
戒永州道聞思歸樂  其二 曾丰
張翰陶潜出信緣，思蓴愛菊返丘園。帝魂已託杜鵑去，今汝寧非二子魂。
戒永州道聞思歸樂  其三 曾丰
田園無力辦難俱，有益猶堪學把鋤。二者即今皆未具，教吾歸去却如何。
清湘城西飛來峰  其一 曾丰
解后南鵬怒輒翔，乘風附翼過清湘。羅浮本是仙家景，借與如來作寶坊。
清湘城西飛來峰  其二 曾丰
三處飛來一樣奇，佛無所擇我何辭。重輕較到毫釐處，鳴雁行中此白眉。
清湘城西飛來峰  其三 曾丰
鬼輸天雨玉崔嵬，乞與湘人眼豁開。爲報湘人莫私有，飛來有日更飛回。
回雁峰  其一 曾丰
每向畫圖詩集看，祝融如孔雁如顔。雁峯今幸一相識，實校于名大似慳。
回雁峰  其二 曾丰
揚雄非有動人姿，蓋代清名天下知。回雁名今與雄等，豈忘外陋慕中奇。
回雁峰  其三 曾丰
賓鴻初忌瘴邊嵐，止到峯前不更南。近日鴻多更南去，峯名幾似晉清談。
回雁峰  其四 曾丰
雁入窮南失意多，以峯爲記誓毋過。寧無忘記蹉過去，彼自輕生獨奈何。
回雁峰  其五 曾丰
此峯與雁作標題，記不分明有忘時。雁自會書真草字，標題安用此峯爲。
西蜀泉上人久留中都  其一 曾丰
佛出西方打底州，西人何用更東遊。騎馿莫說尋馿事，辦取工夫一轉頭。
西蜀泉上人久留中都  其二 曾丰
擔水人家旦過寮，騎牛來看浙江潮。相逢便說三生話，不管人言舌太饒。
西蜀泉上人久留中都  其三 曾丰
特地東遊訪祖師，東人占了鉢和衣。幸餘隻履爲心印，猶在西方可急歸。
題三生圖 曾丰
閑去閑來自在嬉，故人不記問于誰。都來一箇真消息，安用頻更可漏爲。
禽言 曾丰
禽言勸我不如歸，似念官卑俸入微。或道哥哥行不得，家貧歸去更無衣。
義寧産蓴菜中秋大熟副以六絕送楊伯子  其一 曾丰
秋行春令氣猶凝，柳曳寒絲軟蘸冰。又似瑶池樂棚下，鬼工遺落水晶藤。
義寧産蓴菜中秋大熟副以六絕送楊伯子  其二 曾丰
垂垂水綫白封青，一筯能生兩眼明。分野自爲牛女地，何如墮落玉繩精。
義寧産蓴菜中秋大熟副以六絕送楊伯子  其三 曾丰
吳人縷玉作常烹，南粵相逢眼却生。張翰思歸食忘味，鑑湖震澤見于羹。
義寧産蓴菜中秋大熟副以六絕送楊伯子  其四 曾丰
齎芝自可侑仙斟，忌把鮮肥俗味侵。羹蒓鱠鱗清濁混，季鷹猶未是知音。
義寧産蓴菜中秋大熟副以六絕送楊伯子  其五 曾丰
仙苗風味淡爲宗，能誘長安客欲東。浪說棧羊餘雋永，施于高士了無功。
義寧産蓴菜中秋大熟副以六絕送楊伯子  其六 曾丰
蟹肥鱸腯未多誇，橘綠橙黄正自嘉。左手把蒓右持酒，何當共醉木犀花。
張彥容病未安却問余病就報之 曾丰
誤把維摩作病看，不知自欠起羸丸。殷勤浪說安心法，將取心來與汝安。
太平老豁庵 曾丰
父母胞胎未結前，趙州識後笑南泉。豁然道與虛空似，不道虛空似豁然。
贈畫工懷玉 曾丰
撙齋一味好哦詩，試看傳神筆是非。雖得掀髯搜句狀，更參會意點頭機。
老范善畫牛有學爲八牛圖者一犢在前又置一童持竿牧其後  其一 曾丰
熟事溈山白水牛，曉那須放夜那收。牧童已作冗員看，况復持竿在後頭。
老范善畫牛有學爲八牛圖者一犢在前又置一童持竿牧其後  其二 曾丰
誰謂羣牛戲寫真，犢前牝後更精神。不知老牯心枯淡，豈有將身作化身。
余蓄石屏風十游稚宜喜而求之輒遺其一侑以五絕  其一 曾丰
月走地中忙喪精，化爲異石琢爲屏。其中幻畫山河影，不止數峯江上青。
余蓄石屏風十游稚宜喜而求之輒遺其一侑以五絕  其二 曾丰
巨靈神手造江山，潜寫爲圖置石間。歲久石爲圖所變，一重巒下一重灣。
余蓄石屏風十游稚宜喜而求之輒遺其一侑以五絕  其三 曾丰
太行王屋兩嵯峨，移置石間痕未磨。指似行人無識者，化身吾恐是夸娥。
余蓄石屏風十游稚宜喜而求之輒遺其一侑以五絕  其四 曾丰
后土心恬不愛奇，祁陽人故得私之。我新取道祁陽過，鬼發其藏使見隨。
余蓄石屏風十游稚宜喜而求之輒遺其一侑以五絕  其五 曾丰
大道要爲天下公，割吾所愛以歸儂。北窗不在西湖上，驚見飛來湖上峯。
試胡夢傳筆  其一 曾丰
毛公委質應時須，管子知心受以虛。容到中書黄紙上，管教一字一華胥。
試胡夢傳筆  其二 曾丰
用從書契到于今，萬世功名一洗心。甘與墨卿絕交後，管城蕭散退藏深。
攬鏡 曾丰
直上衝天髯欲虯，斜飛控地鬢還彪。目中已决行藏策，贏得從今不倚樓。
久欲訪約齋未果兩絕句下逮  其一 曾丰
京師誰可與論文，好事紛紛訪子雲。猶恨聞名未相見，見時當更過于聞。
久欲訪約齋未果兩絕句下逮  其二 曾丰
倦遊長閉讀書齋，重與人交省往來。陡覺心中生羽翼，祇緣句裏挾風雷。
始生之日有籠禽而獻者口占一絕放之 曾丰
湯網恢疎未棄捐，絳紗寵裏是壺天。倘來富貴曾聊爾，歸去山林乃自然。
閣皂山道士晏時中過我南浦久之告歸  其一 曾丰
忘家未足更忘形，散客孤雲跡不停。三楚江山心未飽，七閩泉石眼初醒。
閣皂山道士晏時中過我南浦久之告歸  其二 曾丰
孟陽風月小彌明，猶子于今有典刑。已得旌陽傳道妙，猶從彭澤乞詩靈。
閣皂山道士晏時中過我南浦久之告歸  其三 曾丰
客裏相逢天一涯，吾歸未得羨君回。閩山荔子量分去，庾嶺梅花剩寄來。
罷縣解歸途中聞子規  其一 曾丰
黎侯無補邑之民，業已言歸豈誑人。中露泥中非所戀，子規何用更諄諄。
罷縣解歸途中聞子規  其二 曾丰
輕舍柴桑悔欲追，雖無所激亦謀歸。子規大似相知淺，猶慮淵明未見機。
罷縣解歸途中聞子規  其三 曾丰
陶令先幾歸去來，云何謝令要人催。子規誤認陶爲謝，莫怪區區勸又催。
試宜黄侯湛墨  其一 曾丰
誇竈傳家祖赤松，吹烟授道悟元宗。初懷不擬潘衡貢，晚趣寧便薛稷封。
試宜黄侯湛墨  其二 曾丰
逢時不敢愛玄香，摹寫堯文重舜章。天地已歸經緯裏，豹囊深處自含光。
譚賀州勉賦水仙花四絕  其一 曾丰
會逢青帝欲回春，先與梅花清路塵。自別其衣黄一點，示吾不敢與兄均。
譚賀州勉賦水仙花四絕  其二 曾丰
與水相蒸暖盎春，湘妃洛女是前身。乘風香氣凌波影，挑弄眠冰立雪人。
譚賀州勉賦水仙花四絕  其三 曾丰
高固難爲太素容，卑還惡紫又羞紅。柔黄軟白交相混，色一歸于正與中。
譚賀州勉賦水仙花四絕  其四 曾丰
玉女瓊姬暫謫居，水中無可與爲徒。蓮花固與六郎似，貞女終輕賤丈夫。
中都之嘉會門陳亦顔爲堂曰城南書院取韓文公符讀書意也  其一 曾丰
買宅猶難况買隣，一區判與九衢親。那知萬壑千巖性，不受高車駟馬塵。
中都之嘉會門陳亦顔爲堂曰城南書院取韓文公符讀書意也  其二 曾丰
寧開白眼視公卿，不要公卿眼借青。爭利爭名醒處看，讀詩讀禮醉時聽。
中都之嘉會門陳亦顔爲堂曰城南書院取韓文公符讀書意也  其三 曾丰
姓名不欲樂人聞，籍甚公卿舉似君。李白猶將奴力士，薛宣豈敢吏朱雲。
中都之嘉會門陳亦顔爲堂曰城南書院取韓文公符讀書意也  其四 曾丰
客來草草治杯盤，道與家人勿憚煩。但要陶泓毛穎在，未爲無以遺兒孫。
題鄧保章真  其一 曾丰
舊以書生新保章，衣冠法合改其常。中年不覺青衫好，暇日寧從野服强。
題鄧保章真  其二 曾丰
費盡精神星斗間，若爲猶剩落毫端。吾真更在此真外，收拾清明反自觀。
贈術士 曾丰
相主呂公醫主盧，色身色相莫逃渠。新離有色入無色，果到吾前口自呿。
入紫石硤 曾丰
一櫂從來十五年，眼中髣髴舊山川。硯材猶伏岩深處，已吐鵝溪素上烟。
代墨客卿自賦贈安城彭雲翼  其一 曾丰
决策初如媚竈然，觸機融理悟吹烟。從教時尚白之白，與道俱云玄又玄。
代墨客卿自賦贈安城彭雲翼  其二 曾丰
同爲時用楮先生，萬事須臾點化成。寄語先生幸相避，不須黑白太分明。
城狐 曾丰
憑高負固恣爲妖，自謂身安物莫摇。薰灌幸人俱有忌，不知鷹犬不相饒。
社鼠 曾丰
依附宜靈寖陸梁，乘人切忌肆爲殃。不知貓在旁窺伺，纔墮其機輒中腸。
題水牯菴  其一 曾丰
堯自牽牛舜著鞭，雖勞未必適牛天。君今馴養犢成牯，飽卧太虛遊自然。
題水牯菴  其二 曾丰
三十餘年不踏泥，其如猶有角和蹄。何當紀渻重馴養，四十日間如木雞。
送石江曾元英赴太學補  其一 曾丰
吾宗叱馭闖賢關，筆湧長江挾泰山。餘子望風俱辟易，且容瑞豹露文斑。
送石江曾元英赴太學補  其二 曾丰
萬物不移三百篇，得魚固自久忘筌。緒餘一醒冬烘眼，快著長安得雋鞭。
壬戌二月十九日都巡李叔永躬按酒課于會田市二十八日聞余且至還家若相避然賦三絕  其一 曾丰
臨邛界裏杏花村，戲著家人犢鼻裩。試問長卿躬滌器，何如作賦獻金門。
壬戌二月十九日都巡李叔永躬按酒課于會田市二十八日聞余且至還家若相避然賦三絕  其二 曾丰
宜城桑落有堪沽，三百青銅豈是無。不飲桃花不相笑，桃花知道欠當壚。
壬戌二月十九日都巡李叔永躬按酒課于會田市二十八日聞余且至還家若相避然賦三絕  其三 曾丰
主人未叱麯車回，客子涎流口欲開。阮籍已收青眼去，陶潜休望白衣來。
彭澄之告以卜築佐之一緡一石二絕句以爲親舊倡  其一 曾丰
今難復用古橧巢，頭上應須蓋把茅。金屋少爲書所紿，數椽新擬卜西郊。
彭澄之告以卜築佐之一緡一石二絕句以爲親舊倡  其二 曾丰
家無儲粟况儲錢，佐費吾其以義先。一石一緡未爲厚，量渠背負與腰纏。
代董華卿以葺廬無力告于親舊間  其一 曾丰
敗屋猶餘茅不多，其如凌雨震風何。破誰一部慳貪相，還我數間安樂窩。
代董華卿以葺廬無力告于親舊間  其二 曾丰
辟穀無方强忍貧，今難于忍以情陳。不反君眼青爲白，可使吾廬故作新。
鄧節仲卒而未葬其孤與祖以其情訴賦絕句授之爲持以呈其親舊間 曾丰
爲親未葬走人門，首有涪翁詩案存。試爲君家一拈出，麥舟故事幾人援。
寄題盤山雲峰通濟橋  其一 曾丰
何人彼岸幻長虹，接引衆生入大通。彼此本來無間斷，度人了後勿論功。
寄題盤山雲峰通濟橋  其二 曾丰
通往通來無四旁，津梁未必不相妨。吾行拗折津梁柱，盡放途人蹈大方。
贈廬陵筆工蕭昶 曾丰
作成大小幾毛公，妙出毫釐入大通。貯霧含雲策勳後，藏鋒戢穎豹囊中。
逆旅主人家園木犀始開謹輟兩握副以二絕句馳上富陽陳大夫  其一 曾丰
一段月中秋氣清，淪枝浹葉况精英。學人鼻觀飽參罷，七竅通融四體輕。
逆旅主人家園木犀始開謹輟兩握副以二絕句馳上富陽陳大夫  其二 曾丰
月裏秋猶未滿機，人間風露發其微。懸知朱墨長生睡，急詔黄香略解圍。
妙山孫元濟建閣江瀕以館往來士大夫余取韓文公瞰臨眇空閣之句題以眇空賦三絕句  其一 曾丰
萬里江山遶畫欄，要猶未離色塵間。眼高更不著羣有，獨與太空相往還。
妙山孫元濟建閣江瀕以館往來士大夫余取韓文公瞰臨眇空閣之句題以眇空賦三絕句  其二 曾丰
未慣觀空空可觀，更參向上一機關。大通與我合爲一，眼自有餘空自慳。
妙山孫元濟建閣江瀕以館往來士大夫余取韓文公瞰臨眇空閣之句題以眇空賦三絕句  其三 曾丰
真空元在我胸中，自外觀之枉費功。熟視主人參透處，也無實相也無空。
鄉友嚴上舍過我妙山逆旅中示二絕句隨繼韻謝  其一 曾丰
相逢初不出相期，笑見熙間喜見眉。總是廬陵老禪客，未詢其價已先知。
鄉友嚴上舍過我妙山逆旅中示二絕句隨繼韻謝  其二 曾丰
詩交便是可忘年，要結江西一段緣。先覺恐猶資後覺，覺機無後亦無先。
山谷詩集有題凈因寺壁二絕句未知寺在何處甲子秋余遊富陽妙山之凈因寺用次山谷韻書以遺寺僧如智  其一 曾丰
三向稚松爭短長，西偏老竹絕炎凉。千尋以上有秋色，萬畝之間無夕陽。
山谷詩集有題凈因寺壁二絕句未知寺在何處甲子秋余遊富陽妙山之凈因寺用次山谷韻書以遺寺僧如智  其二 曾丰
迂路遊山信愛山，偷閑疑未是真閑。烟霞謝事其容傲，猿鶴知機也意闌。
贈玉牒道人  其一 曾丰
神融氣會李淳風，收拾乾坤風鑑中。莫怪人前言者中，何逃物外眼之空。
贈玉牒道人  其二 曾丰
過情君勿許遷除，屈指吾年六十餘。晚景固猶多暇日，全工僅可了殘書。
儒家子劉宗慶發披戴願贈二絕句俾藉之以謁樂于成人之美者  其一 曾丰
走俗何如學步虛，出家猶欠護身符。憑誰成就奇男子，徑自歸投大丈夫。
儒家子劉宗慶發披戴願贈二絕句俾藉之以謁樂于成人之美者  其二 曾丰
未得黄冠換白襴，不妨持鉢乞壇間。要還少室山人願，須破多金長者慳。
有售畫于余令作楊柳黄鸝池塘萱草既成可觀用隨其題賦二絕句  其一 曾丰
尋常鸝在柳間鳴，嬌色嬌聲兩盡情。茲妞爾嬌明弄色，御溝何恨笑吞聲。
有售畫于余令作楊柳黄鸝池塘萱草既成可觀用隨其題賦二絕句  其二 曾丰
一段池塘萱草奇，其形便畫理便詩。到離形處畫之妙，詩妙更無形可離。
送胡平一赴召六絕  其一 曾丰
豫章名勝二三公，分置諫坡樞府中。公更歸爲吾道重，涪翁不得擅宗工。
送胡平一赴召六絕  其二 曾丰
汝潁初陪長者遊，齒牙名理晉風流。討論周易開端處，涵泳羲皇向上頭。
送胡平一赴召六絕  其三 曾丰
學校不興名教衰，公其一力主張之。三千弟子還初籍，六一先生入後碑。
送胡平一赴召六絕  其四 曾丰
此邦名分久無知，初政專精立等夷。與我軍民新耳目，還他天地舊尊卑。
送胡平一赴召六絕  其五 曾丰
詔歸臺閣侍從容，名節相高氣自雄。攘臂何愁難倒海，抬頭不畏有頹嵩。
送胡平一赴召六絕  其六 曾丰
匪旦參兮伊夕樞，收藏名跡不容書。史官强立功臣傳，房杜無功功有餘。
題徐子比獨秀亭  其一 曾丰
隣山三五百爲曹，氣伏心降讓我高。獨秀不知爲獨秀，退然自視一秋毫。
題徐子比獨秀亭  其二 曾丰
之子于人第一流，于山也獨拔其尤。高亭未與山相稱，直起元龍百尺樓。
觀故中書舍人張公所書時氏家系 曾丰
百年中表朱陳宅，十世婚姻嫁娶圖。詞翰所形高誼激，子孫其忍舊盟渝。
迎倉使李監丞八絕  其一 曾丰
妙齡徒手掇科名，發軔風雲九萬程。捷徑何妨聊决起，通途自分且徐行。
迎倉使李監丞八絕  其二 曾丰
一尉初收百里塵，一同尋訪萬家春。留中幸到爭先處，請外甘爲勇退人。
迎倉使李監丞八絕  其三 曾丰
星屏熊軾兩從容，未始論功莫大功。南劍人人無劍氣，宜春在在有春風。
迎倉使李監丞八絕  其四 曾丰
二十餘年兩度來，來賓蓮幕主霜臺。今吾猶是故吾爾，白眼豈須青眼哉。
迎倉使李監丞八絕  其五 曾丰
入境諏民察吏餘，羅浮賞罷更豐湖。相迎魚鳥如相告，車騎今回又較都。
迎倉使李監丞八絕  其六 曾丰
農瓶無粟可重搜，官帑錢猶地上流。望我方來觀俗使，從今且作富民侯。
迎倉使李監丞八絕  其七 曾丰
南海江山鬰所懷，今晨何喜夙容開。一千里外行人報，二十年前知己來。
迎倉使李監丞八絕  其八 曾丰
同游漕幕舊三賓，臺府兩爲新主人。應念江西撙齋老，長裾猶曳幕中塵。
題悟性寺卧雲堂呈源上人  其一 曾丰
僧與白雲同住山，夢同雲出覺同還。勿移枕席下堂去，堂下吾疑是世間。
題悟性寺卧雲堂呈源上人  其二 曾丰
一片閑雲逗半空，僧閑况復與雲同。夢中不向華胥路，直出無何入大通。
題悟性寺卧雲堂呈源上人  其三 曾丰
渠儂高卧傲吾徒，不道吾徒反傲渠。渠不得雲無卧處，吾元自與太空俱。
賀廣東黄漕生辰六絕  其一 曾丰
博落山中黄子楊，少從李生受仙方。道成初試飛昇步，引手蟾宮折桂香。
賀廣東黄漕生辰六絕  其二 曾丰
詔會蟾宮籍裏人，召還仙闕作仙賓。王宮專席談先聖，朝路分班謁上真。
賀廣東黄漕生辰六絕  其三 曾丰
奏事口含雞舌香，仙賓俄又作仙郎。漢留不住王中散，又駕仙風出帝鄉。
賀廣東黄漕生辰六絕  其四 曾丰
計臺使長秘書丞，一士去天三館輕。行詔仙郎主仙監，道山風月倍光明。
賀廣東黄漕生辰六絕  其五 曾丰
數從仙伯至仙公，一歲一遷三歲中。三歲三遷吾事足，歸驕明月弄清風。
賀廣東黄漕生辰六絕  其六 曾丰
上界仙官執禮勤，逍遥歸入散仙羣。百千歲後人相識，白石山前黄老君。
贈相士 曾丰
舌端偷得不傳機，說破人生不載疑。造物密教傳寫信，秋風已爲長蟾枝。平時拍手儻來話，今日回頭真箇奇。除却唐朝袁與李，問君此外更饒誰。
代賀皇太子生日 曾丰
里社鳴連日，黄河清九灣。乾坤和氣滿，朝野太平還。星斕荆州界，光流蘭殿間。階蓂猶美少，籬菊具花慳。祥吹譁銅律，歡聲塞衛環。天資岐更嶷，淵德雅而嫺。銀榜題新出，桑弧掛未彎。雙龍牢國本，三善繫人寰。牆石塗深碧，車輪刷淺斑。誕彌今月是，宴饌兩宮頒。魚藻清遊急，銅龍白晝閑。承華門可款，博望客難攀。曾玷瀛洲選，仍聯甪里班。夢雖疎角觀，足未遽商山。江右新持節，吳頭舊逼蠻。五雲依遠庇，三祝護童顔。
代賀皇太子生日 曾丰
運轉黄河舊，波澄少海清。菊籬浮喜色，蘭殿沸歡聲。岐嶷親王羨，聰明左右驚。英姿涵玉裕，冊禮建蠻精。入省龍樓晚，歸休鶴禁晴。講筵心會道，賓苑禮通情。誕日愉謠滿，儲庭瑞彩盈。兩宮筵具渥，六佾舞儀輕。靜念孤蹤遠，曾叨四友榮。尚稽陪角綺，遥祝壽籛鏗。
聞德壽皇帝慶七十 曾丰
堯壽元非啜雉羹，秦皇漢武却營營。有心去採三山藥，何似歸休一日兵。
伏波廟 曾丰
古廟秋深栗葉紅，綠沉金鏁尚英風。鵠書示子今來少，誰似當年矍鑠翁。
送孫莘老移知南京 曾丰
稚年曾未覩風標，瀚海初聞拔俊髦。國子先生曾并席，蓬萊學士看揮毫。量涵萬頃滄溟闊，氣吐千尋太華高。述性妙思窮孔孟，指南餘藻屈雄褒。談經落落鑑遒鐸，飛步僊僊踏海鼇。忠力敢前輕履尾，剛腸一决快吹毛。歸來有意成陶賦，謫去無言弔楚騷。志不下人寧碌碌，時非知我但囂囂。吳江春水尋幽寺，越嶺秋風聽怒濤。宣室鬼神靈語斷，長安鐘鼓夢思勞。廣陵南隔迷桑梓，泗水東來照節旄。威憺四隅消警吠，惠流比屋樂耕繅。真仙應祝通時澤，朽骨平冤息夜號。瀟灑幅巾忘夢覺，清凉丈室笑燻膏。淮陽大節孤尤峻，吏部雄材晚更豪。濫使執經稱弟子，虛煩解榻下功曹。曾迷馬祖山前鹿，頓悟華亭水底篙。細札忽聞更屏翰，高牙俄見列弓刀。照回天子今方晤，怒拂龍顔昔未遭。屈指陪京非久駐，太平功業待伊皋。
甲申大水  其一 曾丰
吾州背山面江流，一雨便有泛溢憂。况復梅霖倒江海，白晝洶若龍移湫。眼看上流沒高樹，下流屋廬渺無處。君不見甲子之歲至甲申，如此災變已三度。
甲申大水  其二 曾丰
歙水震蕩方流東，婺水南來塞其衝。二水爭雄屹不去，孤城匯爲河伯宮。經旬水落流民復，身在不用嗟無屋。君不見去年金人破淮壖，城郭千里無人烟。
辛丑大水 曾丰
天公哀此生人苦，潸然出涕灑下土。五晝五夜涕不已，平陸成河山作渚。是方爲邑本漥下，今者之變頃未覩。何止人家水半扉，或壓或溺遍處所。居家老稚幾爲魚，夜乘一葉投山塢。雖知此邦禍可免，頗念吾廬欹莫拄。朝登山巔聊放目，流尸蔽江可勝數。何處奔洪之所擠，一旦至斯辜非汝。天公用是涕愈流，陽侯正自喜且舞。我願天公且收涕，憂之反傷亦奚補。但令老眼開日月，蒼生自然得安堵。
壽陳龍圖 曾丰
參差鴛瓦封清霜，玉虬薦瑞初騰驤。三山一夜應圖讖，曉來沙磧堪褰裳。瑩煌戟戶掛弧矢，瑞氣氤氳結霞綺。帝令來作金鼎和，趁得寒梅雪香蕊。精神照座如神仙，滔滔揮翰傾河源。杜詩韓筆繼騷雅，鳳髓鸞膠家世傳。皇皇轡絡輝鄉國，春逐霜蹄滿南陌。禁城龍閣儼圖書，班近天顔還咫尺。泥書細札九天飛，好看錦衣蒙衮知。亨時得路方平坦，沙堤犖錯黄金羈。年年愛日回南陸，慶壽階庭照蘭玉。南陸仙翁識姓名，星官曾見刊瓊籙。
遊南山 曾丰
氤氳猶積氣，膚寸忽層陰。甘雨新來足，青山舊隠深。隨緣酬萬物，聞早遂初心。彭澤曹溪意，亭前無古今。
壽林中書  其一 曾丰
巖巖風采百工師，龍馬精神海鶴姿。宮女猶傳洞簫賦，都人今作衮衣詩。幸逢堯舜登賢日，正是臯夔相國時。聖主佇知宣室事，甘棠何止郡人思。
壽林中書  其二 曾丰
鳳歷推來恰半千，高名千古重於山。降因天下思姚宋，世有斯文屬孔顔。異俗已傳吾父至，中原今仗老臣安。璽書幾日來宣室，走馬傳宣夾路看。
壽林中書  其三 曾丰
四鎮名藩忽十春，平生材術老經綸。古來學問須行己，曾向艱危不愛身。許國莫疑勳業大，傾朝共羨寵光頻。從今更覺功名重，正是人間五福人。
再遊登滕王閣 曾丰
故閣崢嶸已劫灰，又看新閣上烟煤。斷碑無日不濃墨，古砌新秋猶雜苔。江闊鳥疑飛不過，風輕帆遠趁先開。天高地迥詩囊小，收拾不多空一來。
陳子尚滄洲趣 曾丰
湘江之水青悠悠，滄江宛在江中流。猗蘭青青結幽思，杜若紛紛生遠愁。前灣瞥見一漁艇，何處飛來雙白鷗。帝子不歸煙雨暮，參差吹斷楚天秋。
頹春涉途 曾丰
曾謂東風意向偏，也從僻處放春妍。山山長草青無間，樹樹成陰綠不專。黠獸幽居疑辟地，俊禽高舉欲登天。物情不一吾何擇，出處升沉任自然。
呈羅春信 曾丰
受命鍾材不已凉，未論道德與文章。晚謀事事成迂叟，羈跡年年是漫郎。銳意向前旋磨蟻，灰心求退觸藩羊。車中幸有司南柄，試與迷途指大方。
閒居幽步 曾丰
歸歟無可答休休，小放吾心與目流。山不去門如自售，雲無留意似他求。有如許柏得能古，都幾何松若箇幽。更有疎梅修竹在，其他莫與子孫謀。
方稚川恕齋五絕  其一 曾丰
求仁亦多途，取近惟一路。內恕以及人，知君用心處。
方稚川恕齋五絕  其二 曾丰
安宅曠弗居，浪自分彼己。儻由恕門歸，天下一人耳。
方稚川恕齋五絕  其三 曾丰
此道固非淺，聖門兩三人。佳名長在眼，無實勿爲賓。
方稚川恕齋五絕  其四 曾丰
一心貫羣倫，乃是吾祖事。耳孫不繩武，愧子兩大字。
方稚川恕齋五絕  其五 曾丰
視後而著鞭，書此以自儆。一言行終身，要處君已領。
值侯修學趣儒人稍急因遺蓮花蓮實西瓜於吾宗翔叔作詩以勉之  其一 曾丰
絳玉裁花碧玉莖，亭亭香遠韻逾清。羣仙競倚西風笑，爲報臨淮政已成。
值侯修學趣儒人稍急因遺蓮花蓮實西瓜於吾宗翔叔作詩以勉之  其二 曾丰
珠房顆顆綠英英，興味超然芹藻馨。不必鐵槌撾碎却，苦心應念子衿青。
值侯修學趣儒人稍急因遺蓮花蓮實西瓜於吾宗翔叔作詩以勉之  其三 曾丰
紺色毬兒護水晶，味甘如蜜冷如冰。香風飄滿葵丘戍，散與鴞林解鬰蒸。
留別金陵故舊 曾丰
公家事畢更何爲，迴眷錢塘臂欲飛。留客故人雖意厚，倚門有母待兒歸。
踈山 曾丰
草徑蜿蜒十里閑，雲關若在畫圖看。萬松密翠地無影，一水長清天自寒。
題雪竇飛雪亭 高元之
危亭上拂烟霧光，蒼崖深到蛟螭穴。天河飛來破山翠，寒入疎林風自發。翻珠錯玉無時歇，巖前散作千秋雪。寒聲蕭蕭凜毛髮，白雲朵朵翔空滅。飛流濺沫入毫端，天與一詩爲題絕。
雪竇寺 高元之
雪竇深雲處，相携到乳泉。沙田春事晚，山寺野花妍。香飯饑南燭，丹房記景天。仙居應六八，更欲上風煙。
小晦嶺 高元之
路自崎嶇心自平，雲扃無鎖但徐行。松風石溜含悲怨，中有樵夫度嶺聲。
大小晦山 高元之
大晦出小晦，過盡山峰翠。寒雲抱幽石，枯卉老壖瀨。沿流路偪側，當道屋破碎。却立重回首，瀑布瀉雲背。
長汀即事 高元之
楊花剩得晴方好，榆莢其如世上貧。花向喜中看更好，分明春色解欺人。
句 高元之
灑窗蠶食葉，入竹蟹行沙。
新笋 釋德輝
竹笋初生牛犢角，蕨芽新長小兒拳。旋挑野菜炊香飯，便是江南二月天。
辭世偈 釋德輝
一生無利亦無名，圓頂方袍自在行。道念只從心上起，禪機俱向舌根生。百千萬劫假非假，六十三年真不真。今向無名叢內去，不遺一物在南屏。
句  其一 劉甲
山圍梓蜀千秋景，水接東吳萬里天。
句  其二 劉甲
一川带繞三平島，萬巘環趨兩翠巒。
瀔水驛中 趙善漣
家山迢遞白雲遮，行役偏愁去路賒。朝涉桐江寒入脛，夜眠孤館夢歸家。幾年城市成春夢，萬古江山閲歲華。若問歸裝何所有，擔頭只許插梅花。
仙都石笋 趙善漣
崑崙失却大龍蟠，迸出層巖一角寒。初日煙霞翻錦籜，九天風露混琅玕。香涵老翠山靈護，根透鴻濛地軸安。天柱直疑爲竹祖，仙翁圖作子孫看。
池亭夜遊 趙善漣
踏月清詩骨，露華夜已深。樹摇知鳥宿，波靜覺魚沉。報國慚無術，思親空有心。躊躇誰與語，唧唧亂蛩吟。
懷歸 趙善漣
遊子何時返，家山萬里餘。望雲愁思切，對月賞心疏。相嚴煩龜卜，頻逢絕雁書。浮名在京國，繫我欲如何。
白雲巖 劉光祖
萬竹山中丹葉秋，五峰巖訝白雲留。黄花夾路開無主，青嶂隨人翠欲流。
詩一首 劉光祖
嶺似頹城野日荒，關留遺迹界金房。蜀人初向京西道，是處爲家莫斷腸。
除夕 劉光祖
房州亦是家，守歲落燈花。鄉信長憑雁，僧餐自施鴉。
穿珠節 劉光祖
晴日喧闐半癭民，石灘爭拾寶璣勻。夔州踏磧遨頭宴，防渚穿珠市尾人。
詩一首 劉光祖
往日房陵憐逐客，物情不覺在天涯。十年來作六州長，四海共知雙鬢華。封內半爲胡敵踐，路傍時問野人家。京山初入京西道，晚景輕風旆脚斜。
游荆門上泉寺  其一 劉光祖
上泉山下石叢叢，小似飛來天竺峰。草木自腴巖自秀，幽姿不肯入廛中。
游荆門上泉寺  其二 劉光祖
碧玉潭深黄玉花，蓮經聽徹便爲家。憑君爲我頻膏雨，長使村村足稻麻。
鶴林寺 劉光祖
竹院逢僧話，山門掃地迎。英雄猶有迹，般若太無情。玉樹春陰密，琅玕晚暑清。半年來往屢，只合送行旌。
句  其一 劉光祖
女媧山下少人行，澗谷聲中一鳥鳴。
句  其二 劉光祖
同登二樂榭，擬續四賢詩。
句  其三 劉光祖
思君天闊水悠悠。
奉和御製秋懷詩二首  其一 徐沖淵
東壁星辰爛不收，夜涼河漢截天流。芙蓉院靜琴三疊，翡翠簾開月一鈎。黄屋非心辭大寶，碧雲有意思高秋。金聲玉振掩前作，漢祖空懷猛士憂。
奉和御製秋懷詩二首  其二 徐沖淵
天末虹蜺晚未收，龍池新雨漲清流。鷗緣適意頻依渚，魚不貪香懶上鈎。賸喜三邊無警報，况當萬寶得成秋。嘯歌高蹈羲皇上，不復深貽海內憂。
題清音亭  其一 徐沖淵
新池碧甃玉囘環，一水來從天柱山。試作流觴擬修禊，蘭亭風景坐追還。
題清音亭  其二 徐沖淵
人間絲竹競哇淫，只有清流解洗心。試論此山泉石看，茂林修竹勝山陰。
題清音亭  其三 徐沖淵
泉聲飽聽玉琮琤，世路羊腸我倦行。但得一觴仍一詠，不妨高枕寄浮生。
中秋夕設醮洞霄宮 徐沖淵
老桂吹香古殿秋，瓊鐘敲處月當樓。星壇露下斗光冷，天宇雲空灝氣浮。羽客朝元鏘玉佩，寶熏凝霧靄金虯。步虛政在千巖上，咫尺高靈想下游。